text:
IKIMENYETSO GIKOMEYE part~26
.
nasohotse murugo mfite gahunda yo kwihuta kuko nabonaga nakerewe ndavuga nti reka ntege akamoto niko kari bwihute.
nagaye kubona mbona akamodoka kamanukaga kandi nge narazamukaga kaza guparika kuri side (mu ruhande) narindimo maze mbona havuye mo umusore mwiza muri fime (black eye glass) maze araza aransuhuza tuganira ho gato ndamubwira nti ndihano ariko nashakaga kujya kuri station ya police hari umuntu ngiye kureba.
Yarambwiye ati: ese wanyemerera nkahakugeza ko nubundi nanjye aho naringiye bambwiye ko baza nyuma y’isaha?
Njye: oyaweee! nere kubicira gahunda pe! reka ntegereze abamotari nuko mbona nabo uyu munsi wagira ngo babahagiritse.
We: oh! no. kandi maze kukubwira ko abantu ngiye kureba badahari?
Nye: ubundi se wowe nihe wari ugiye?
We: imbere gato kuri biro (bureau) y’Akarere nari mfitanye inama n’abakozi bose bo muri njyanama y’akarere gusa bambwiye ko hari umukozi bakorana wabuze umwana ubwo niho bose bagiye gutabara ariko nyuma y’isaha baraba baje. urumva ko rero ntacyatuma ngusiga ku nzira kandi wumva nubundi ntakintu ngiye gukora.
Njye: nahise nikangamo kuko nahise numvako ashobora kuba ari umuyobozi ukomeye. gusa naramubwiye nti niba bitabagoye ngaho mungeze imbere.
Twahise twinjira mu modoka nshaka kujya kwicara inyuma ariko aranyangira arambwira ati: vayo wicare hano kuko nshaka kugenda nkubaza aho tugeze uko hagiye hitwa. naremeye ubundi tugenda tuganira no kubyo mu buzima busanzwe. gusa nababajwe nuko nagiye kwibuka nkibuka nabwiye ibyanjye byooose ntanakimwe muhishe.
numvaga merewe neza ndikumwe na Jackson kuburyo byongeye kunkumbuza no kunyibutsa wa munsi nari kumwe na Henry. naramurebaga nkabona nsa naho muzi ariko nkabona we asa n’abazungu.
Maze kumubwira ibyambayeho byose yahise yubika umutwe mbona ikiniga kiramufasha ntangira guhinda umushyitsi no kugira ubwoba ntekerezako naba mukomerekeje cyangwa akaba hari ibindi nawe mwibukije.
nahise mumbwira nti: Jackson (niko uwo musore yitwaga) mbabarira ndakwingize niba nkukomerekeje sinabishakaga kuko narinziko ndikubwira Henry umwe nari maze kukubwira. none rero hagarika imodoka mvemo ntatuma unakora impanuka.
We: ( kuvuga biramunanira ahubwo arushaho kurira cyane.)
Narushijeho kugira ubwoba (ibaze nawe uri njye!) nibaza niba ndibushobore guhagirika imodoka numva sinabishobora kuko sinarinzi gutwara imodoka.
kubw’amahirwe twageze ahantu hatuje tuvuye mu mujyi mbona Jackson agiye guparika imodoka. mu mutima naravuze nti Imana ishimwe. ndangije ndamubaza nti: Jackson, nib’atari ibanga niki navuze cyagukomerekeje ngo nkusabe imbabazi?
Jackson: (abanza kwitsa imitima) harya ntiwambwiye ko witwa Linda?
Njye: yego niko nakubwiye.
Jackson: buriya rero hari igihe umuntu ananirwa kwihangana kubera byinshi aba yibutse.
Njye: nukuri mumbabarire kuko nahubutse cyane ndabakomeretsa.
Jackson: oya we kwirenganya kuko nanjye bikunda kumbaho.
Njye: none se wowe byakugendekeye bite?
Jackson atari yansubiza nagiye kubona mbona umuntu usa na Clara aza adusanga ariko simenye ko ariwe neza kuko twari tukiri mu modoka kandi nimvura yari imaze kugwa kuburyo utari wapfa guhita umenya umuntu neza.
Clara yakomeje kutwegera mbona niwe koko kandi mbona asa nuziranye cyane na Jackson kuko amaze kudusuhuza yahise afata jackson akaboko amujyana hirya batangira kuganira no guseka.
bamaze umwanya muto baragaruka ntangira kubaza Clara ahantu asigaye aba kuko twaherukanaga kurukiko aza kutubera umutanga buhamya. yambyiye ko yari yaragiye muri Uganda gusa ngo yarazi ko byanga byakunda turi burare tubonanye.
nahise mbabwira nti mureke nkomeze aho nari ngiye Jackson wakoze cyane kuba wemeye kwigora kubwa njye.
Clara: Linda genda ariko wihute kandi nuhagera uhite umpamagara kuri phone nkubwire ibyo umbwirira Ricky.
Nahise nerekeza kuri police station dore ko hari nahafi ariko maze kuvugana na Ricky amaze no kumbwira uko nzabona ibyangombwa nahise nibuka ko Clara yamuntumyeho gusa ntaramuhamagara Angel yahise ampamagara ari kurira cyane numva yivugisha ngo ntibishoboka weee! ntiwapfa…………………watch out next part
.
Ayiweee! Mama Linda se yaba apfuye?


c: text/html

text:
Umugambi w’Imana - Derek Prince
Mwaba muzi ko Imana ifitiye umugambi amafaranga yanyu? Mushobora wenda kuba mwibaza ko amafaranga ari ikintu kitaboneye ku bantu b’abanyamwuka.
Nk’uko bamwe muri twe bameze, mushobora kuba mwarakuriye ahantu amafaranga ari ikintu cyanduye. Ariko ntabwo ari ko bibiliya ibivuga. Mu gihe tugezemo, amafaranga ni ikintu cy’ingenzi cyane. Niba Imana nta cyo yateganirije amafaranga yacu, igice kinini cy’ubuzima bwacu yaba ntacyo yagiteganirije, kandi ibi byagira ingaruka ku buzima bwacu.
Ibi bigaragarira ku bakristo benshi. Imibereho yabo yose ntabwo iba igengwa n’Imana, bagahora bagerageza gukemura ibibazo byabo bari mu mwuka, kandi ari ibintu bigomba gukemurwa n’ibifatika.
Nitudacunga imari yacu uko Imana ibyifuza, ubuzima bwacu buzasa ari nk’aho nta gahunda bufite. N’ubwo twaba turi abanyamwuka mu bindi, ntabwo tuzamenya umugisha w’Imana wuzuye n’umugambi ushitse w’Imana ni tuba tutaremeranwaho na yo uburyo tugomba gucunga imari yacu nk’uko bibiliya ibidusaba. Bibiliya iratwereka ko Imana ifitiye umugambi amafaranga yacu.
Nk’umwigisha w’ijambo ry’Imana, ni inshingano zanjye kubagezaho iri hishurirwa ry’umugambi Imana ifitiye amafaranga yacu. Mu gitabo cy’ibyakozwe n’intumwa 20:20 na 27, Pawulo aravuga ibi:
"Kandi muzi ko ari nta jambo ribafitiye akamaro nikenze kubabwira, cyangwa kubigishiriza imbere ya rubanda no mu ngo zanyu rumwe rumwo Imana igambirira ku muntu muri rusange. Kuko ntikenze mbabwira ibyo Imana yagambiriye byose."
Mu yandi magambo, Pawulo yababwiraga ko yabagejejeho umugambi wuzuye w’Imana, akabigisha, akababwira icyo Imana ibashakaho. Ubushake bw’Imana bwuzuye burimo n’uburyo dukoresha amafaranga. Ibi bikubiye mu byo Imana igambirira ku muntu muri rusange.
Ndagira ngo tumenye ko Imana itugirira umugambi ugera ku nzego zose z’ubuzima bwacu.
«1 Nuko bene Data ndabinginga kubw’imbabazi z’Imana ngo mutange imibiri yanyu, ibe ibitambo bizima byera bishimwa n’Imana, ari ko kuyikorera kwanyu gukwiriye. 2 Kandi ntimwishushanye n’ab’iki gihe, ahubwo muhinduke rwose mugize imitima mishya, kugira ngo mumenye neza ibyo Imana ishaka , ari byo byiza bishimwa kandi bitunganye rwose» Abaroma 12 : 1-2.
Turabona ko n’ibyo Imana idusaba bikora no ku mibiri yacu: Ni ukuga ko bigera no kubigaragara. Hari abantu bakeka ko umubiri utaba mu mwuka. Kuba umunyamwuka ni igihe umubiri wawe uwukoresha ibyo gukiranuka, ukawuha Imana nk’igitambo. Ku murongo wa kabiri Pawulo arakomeza akavuga ngo:
"Kandi ntimwishushanye n’ab’iki gihe, ahubwo muhinduke rwose mugize imitima mishya, kugira ngo mumenye neza ibyo Imana ishaka , ari byo byiza bishimwa kandi bitunganye rwose."
Hano turabona ubushake bw’Imana mu nteruro eshatu. Ni bwiza, burashimwa (hari mu zindi bibiliya bavuga ngo bwemewe) kandi buratunganye rwose. Izo nteruro eshatu ziratwereka ishusho y’ubushake bw’Imana.
Iyo dutangiye kugendera mu bushake bw’Imana, dusanga ari bwiza. Imana ntabwo ijya yifuriza abana bayo ibibi. Hanyuma tukabona ko bushimwa kandi bwemewe. Uko turushaho kubumenya ni na ko turushaho kubwifuza.
Ubushake bw’Imana bugera ku nzego zose z’ubuzima, no ku mafaranga yacu.
Pawulo atwereka uburyo twaba mu bushake bw’Imana.
Icya mbere aratubwira ati Mutange imibiri yanyu ibibe tambo bizima.
"Agereranya imibiri yacu n’ibitambo byo mu isezerano rya kera, ubwo bicaga itungo bakaritambira Imana. Pawulo atubwira ko ari ko bikwiye kumera no ku mibiri yacu. Igomba gukorera Imana yitanze rwose."
Itandukaniro rihari ni uko twe tutagomba kwica imibiri yacu, ahubwo tuyitamba nk’ibitambo bizima.
Ikintu cya kabiri cyadufasha kugendera mu bushake bw’Imana, ni ukumenya uburyo Imana itekereza akaba ari bwo natwe dutekerezamo. Pawulo yabyise kugira imitima misha. Ibi bisobanura guhindura uburyo twarebaga ibintu: Uburyo twatekerezaga, ibyo twahaga agaciro, amahame yacu. Ni tugira imitima misha ni bwo tuzamenya ubushake bw’Imana.
Ndagira ngo turebe ikintu cy’ingenzi ku bijyanye n’amafaranga yacu. Ntituyasuzugure cyangwa se twibwire ko ari icyaha kuyavugaho. Ni iki amafaranga yacu ahagarariye mu by’ukuri ? Hinga turebe ibintu bine bishobora kugaragazwa n’amafaranga yacu : Umwanya wacu, imbaraga zacu, impano zacu, cyangwa se umurage wacu. Umurage ushobora kuba amafaranga cyangwa ikindi kintu c’agaciro nk’amazu cyangwa amasambu umuntu ahabwa n’ababyeyi cyangwa abamureze.
Wenda twarize, tugira amashure menshi. Amashure nayo ashobora kugaragazwa n’amafaranga iyo umuntu ahembwa bitewe na ibyo yigiye. Hari abandi babona amafaranga kubera impano bavukanye. Niba umuntu akora amasaha umunani ku musi, iminsi itanu mucyumweru, biba ari amasaha mirongo ine mu cyumweru, umusaruro wabyo ukaba amafaranga.
Iyo rero tubibye amafaranga yacu, mu bujyo bumwe tuba dutanze ubuzima bwacu, byaba ku mpamvu nziza cyangwa mbi. Ni byiza ko dutanga amafaranga yacu ku mpamvu nziza, tubikora biri mu mugambi w’Imana.
Umugambi w’Imana ku buzima bwacu no ku mafaranga yacu ukubiye mu ijambo rimwe ritangaje: uburumbuke.

robotstxt: allowed

filter: keep


text:
Bamwe mu baturage batuye mu kagari ka Kinini mu murenge wa Shyogwe mu karere ka Muhanga mu ntara y’Amajyepfo baravuga ko babangamiwe n’umunyamabanga Nshingwabikorwa w’ako kagari witwa Uwamohoro Flotride aho
akomeje kugenda abarenganya bo bavuga ko ari mu buryo bukomeye cyane.
Ngo byaje guhumira kumirari aho kuri uyu wa kane hari umuryango wari ufite umukobwa wasezeranye ku murenge n’uko ngo bavuyeyo bajya kwiyakira hafi mu masaha ya saa saba z’amanywa maze uyu munyamabanga Nshingwabikorwa aza kubatera muri uru rugo.
Ngo yababwiye ko bagomba kwitabira ibikorwa byo kwamamaza umukandida wa FPR Inkotanyi byari byakozwe muri uyu murenge wa Shyogwe bityo ko imihango y’ubukwe bagomba guhita bayihagarika ariko bo bavugaga ko bagomba kuyitabira nyuma kuko igihe cyari kitaragera ariko ngo bahise batungurwa no kubona aje akamena ibiribwa n’ibinyobwa ndetse ngo abandi akabafata mu mashati.
Amwe mu mashusho yagaragajwe na Tv1 ducyesha iyi nkuru yerekana bimwe mu bice by’amacupa ndetse n’urugi rwavuye ku inzu. Umwe mu baganiriye na TV1, yagize ati “Ikibazo twagize abana bari bagiye mu rukiko mu gihe duteranye turi kwakira abashyitsi noneho gitifu araza atera akaduruvayo amena ibiryo ajya mu nzu amena amacupa, akuraho n’urugi.”
Undi nawe wo muri uru rugo yasabye ko ibyo Gitifu yangije abisubiza ndetse agakoresha n’urugi yakuye ku inzu y’abo.Yagize ati “Njyewe icyo nifuza nuko ansubiza ibintu byanjye..Yononye ibintu abishya ibirori...Nta mategeko ntarengereye agomba kunyishyura ibintu byanjye."
Bamwe mu baturage bavuga ko bamusabye kubareka bakakira abashyitsi ariko ngo Gitifu yakomeje kugaragaza uburakari bukomeye.Ngo hari umugabo wasohotse mu nzu abaza Gitifu ibyabaye bafatana mu mashati.
Ngo iyo Gitifu ahagera basinze [Basomye ku gacupa] yari gukwibitwa birenze uko abicyeka. Ngo yahungabanyije ubukwe ndetse n’abari batumiwe bataha batishimye kubera uyu muyobozi wakomezaga kubashishikariza kujya mu biganiro.
Umuyobozi w’akarere ka Muhanga, Uwamariya Beatrice yavuze ko ayo makuru bayumvise ndetse ko batangiye gukurikirana uko icyo kibazo giteye, uyu muyobozi yavuze ko nibasanga Gitifu yarakoze amakosa azahanwa n’amategeko.
Yagize ati “Ibyo bintu twarabyumvise ariko ni ukubikurikirana Gitifu w’umurenge na njyanama bagiyeyo bavuga ko gitifu yahatambutse hanyuma abari mu bukwe bamubonye barasohoka."
Yungamo ati "Dusanzwe tuziko ari umukozi ukora neza ndetse abaturage bakanavuga ko batamwemera ariko mu by’ukuri usanga bapfa y’uko yababujije kubaka mu kajagari hagize amakuru tumenya kuko turi kubikirana twasanga yaragize amakosa akaba yabihanirwa n’amategeko."
Minisitiri w’Ubutegetsi bw’igihugu Francis Kaboneka aherutse gusaba abayobozi bo mu nzego zibanze korohereza abakandida mu bikorwa byo kwiyamamaza anasaba ko nta muturage ukwiye guhutazwa ngo n’uko atagiye ahari abakandida.
Njyewe nturanye n’abo iyo ngirwa muyobozi yakoreye amarorerwa! Mayor ngo abaturage bamuhora ko ababuza kubaka? Niko se Madame Mayor we, kubaka no kumena ibyo kurya nabyo murumva byaba bifitanye isano? Ahubwo kubona uwo Gitifu ataragezwa aho bagororera abataye umuco, bakabura n’uburere biratangaje!!! Naho kuba umuyobozi byo ntabikwiriye habe namba! Umuntu udashoboye kwiyobora ayobora ate Abanyarwanda? Abashaka kubihinyuza muzaze mwibarize abaturanye nawe, maze mwumve uko arangwa n’ubusinzi bukabije kandi muri rubanda ayobora> Njyewe uyu munsi navuganye n’umusaza yameneye ibyo urya muri ubwo bukwe, arambwira ati yari yasinze by’intangarugero! Ibyo sinabihakana kuko mumuco nyarwanda ibyo kurya n’umwanya wo gufata amafunguro ubusanzwe birubahwa, kubitinyuka ni uko waba ufite ikibazo mu mutwe (wasinze, cyangwa se ufite ubumuga bwo mu mutwe)!!!


text:
Ubuyobozi bwa Shikama bukomeje kubashimira byimazeyo inkunga y'ibitekerezo mukomeje kuyitera kugirango ikomeze ibe Mudatenguha. Ubuyobozi bukaba buboneyeho akanya ko kubamenyesha amatangazo akurikira:
- Inyandiko ushaka kohereza igomba kuba ari umwimerere, ni ukuvuga ko ari iyawe nta handi wayikuye kandi nta handi wayisohoye
- Ushobora kuyohereza mu ndimi zikurikira: ikinyarwanda, igifransa, n'icyongereza.
- Umurongo wa Shikama: nta murongo tugenderaho usibye ko inyandiko yawe igomba igamije gusana aho gusenya. Bityo, igomba kuba itarimo: isebanya, irondakoko, irondakarere, amacakubiri ashingiye ku madini n'amoko. Kutavogera uburenganzira bw'abana: nko kubandikaho cyangwa gutangaza amafoto yabo udahawe uruhusa n'ababyeyi babo cyangwa ababarera,
- Tugomba gusobanukirwa n'ubwisanzure gutangaza ibitekerezo aho butangirira n'aho burangirira. Urugero: mu gihe uvuga ku mutegetsi runaka, uvuga ibijyanye n'akazi akora ukirinda kwinjira mu buzima bwe bwite. Urugero: Ushobora kwandika ko Perezida Kagame ari umwicanyi ugatanga gihamya zifatika mu gihe waba uzifite ariko mu gihe uvuze ko na cyera ari umwana cyangwa ari umusore yari umwicanyi, ibi niyo waba ubifitiye gihamya uba winjiye mu buzima bwe bwite kuko uriho uvuga kuri Kagame nka Perezida ukaba utandukiriye ukavuga kuri Kagame akiri umuturage usanzwe, inyandiko yawe ntabwo twakwemera rero ko ihita.
- Nyiri nyandiko agomba gushyiraho amazina ye akavuga ko ashaka ko izasoka ariho cyangwa agashaka amazina y'amahimbano. Iyo ari inyandiko irebana n'ishyaka, ikigo, cyangwa ishyirahamwe runaka, uyitanga agomba kuba afite uruhusa rwa kimwe tuvuze hejuru ahagarariye, bitabaye ibyo inyandiko ye ntiyakirwa.
- Inyandiko zose zica kuri iyi email: mahoriwacu@gmail.com, uyicishije ahandi ntiyemerwa.
- Ukimara kohereza inyandiko yawe, nyuma y'iminota 30 tuba twayibonye, tukakoherereza ubutumwa ko twayibonye, tugiye kuyisuzuma, nyuma y'amasaha 48 tuzaba twakubwiye ko isoka cyangwa ukayikosora bibaye ngombwa.
- Iyo inyandiko imaze gusuzumwa, ubwirwa igihe izagira ku rubuga rwa Shikama.
- Ururimi ntirugomba kuba inzitizi yo kwandika kuko inyandiko ije uko yaba yanditse kose hari abashinzwe kugoragoza ururimi, inyandiko igasoka yumvikana neza. Tukaba tubakanguria kwandika nta mususu, cyane cyane mu KINYARWANDA cyacu.
- Shikama irabamenyesha kandi ko ifite document yerekeranye n 'itangazamakuru ry'umwuga ifite amapaji 14 yagufasha mu myandikire,ikaba yaratunganyijwe n'umuyobozi mukuru wungirije wa Shikama UDAHEMUKA Eric. Ushaka ko ikugeraho utanga umusanzu wo kubaka Shikama ungana n'amadolari 3 (3USD), reba hasi uko wabigenza.
- Mu rwego rwo gufasha Shikama kwiyubaka, turabakangurira gucisha amatangazo yanyu kuri Shikama. Buri tangazo rikazajya ririha amafaranga, amadolari cyangwa Euro twakwita agahimbazamuskyi ko kudufasha gutara amakuru yanditswe ku buryo bw'umwuga. Buri tangazo rikazajya ryishyura hakurikijwe uko ringana n'igihe rizamara ku rubuga.
- Ushaka kwishyura itangazo cyangwa guha inkunga yawe Shikama, ukoresha PayPal ya NKUSI Joseph
- Tel: +4794232191
- Email: mahoriwacu@gmail.com


text:
ISOMO RYA MBERE
Igitabo cy’Ivugururamategeko (Ivug 8, 2-3.14b-16a)
Musa yabwiye imbaga y’Abayisraheli ati 2«Uzajye wibuka urugendo rurerure Uhoraho Imana yawe yagukoresheje mu butayu mu myaka mirongo ine yose, kugira ngo agucishe bugufi, bityo akugerageze amenye ikiri mu mutima wawe, kandi amenye niba uzakurikiza amategeko ye cyangwa niba utazayakurikiza. 3Yagucishije bugufi, atuma wicwa n’inzara maze akugaburira manu wari utazi, n’abasokuruza bawe batigeze bamenya : ibyo ari ukugira ngo akumenyeshe ko umuntu adatungwa n’umugati gusa, ko ahubwo atungwa n’ijambo ryose riturutse mu kanwa k’Uhoraho. 14bUramenye ntuzibagirwe Uhoraho Imana yawe wagukuye mu gihugu cya Misiri, mu nzu y’ubucakara ; 15ni we wakunyujije muri bwa butayu bunini kandi buteye ubwoba, butuwe n’inzoka zifite ubumara butwika na za manyenga, bukaba igihugu kigwengeye kitagira amazi ; ni we wagukuriye amazi mu rutare rukomeye. 16bMuri ubwo butayu ni we wakugaburiye manu, abasokuruza bawe batigeze bamenya.»
ZABURI (Zab 147 (146-147), 12-13, 14-15, 19-20)
Inyik/ Muryango w’Imana, singiza Umwami wawe
Yeruzalemu, amamaza Uhoraho,
Siyoni, singiza Imana yawe !
Kuko yakajije ibihindizo by’amarembo yawe,
agaha umugisha abana bawe bagutuyemo.
Yasakaje amahoro mu bwatsi bwawe,
aguhaza inkongote y’ingano zeze neza.
Yohereza amategeko ye ku isi,
ijambo rye rikihuta bitangaje.
Amenyesha bene Yakobo ijambo rye,
Agatangariza Israheli amategeko ye.
Nta yandi mahanga yigeze agenzereza atyo,
Ngo ayamenyeshe amateka ye.
ISOMO RYA KABIRI
Ibaruwa ya mbere Mutagatifu Pawulo Intumwa yandikiye Abanyakorinti (1Kor 10, 16-17)
Bavandimwe, 16mbese inkongoro y’umugisha tunyweraho dushimira lmana, si ugusangira amaraso ya Kristu ? N’umugati tumanyurira hamwe, si ugusangira Umubiri wa Kristu ? 17Kubera uwo mugati umwe, n’ubwo twebwe turi benshi tugize umubiri umwe, kuko twese nyine duhujwe n’umugati umwe.
INDIRIMBO Y’IGISINGIZO CY’IYOBERA RY’UKARISTIYA NTAGATIFU
Siyoni singiza Umukiza wawe,
Umucunguzi n’Umushumba wawe,
mu ndirimbo n’imbyino.
Uko ubasha wimareyo,
nta bisingizo bareshya,
nta wamukabiriza.
None indirimbo ihimbaje,
ni iy’ifunguro rizima,
kandi ritubeshaho.
Bariherewe ku meza,
ari cumi na babiri,
nta wubishidikanya.
Tumurate turanguruye,
duhimbarwe twizihirwe,
bidusabe umutima.
Uyu munsi mukuru tugira,
uratwibutsa ishingwa rya mbere,
ry’ayo meza ya Yezu.
Ameza y’umwami mushya,
Pasika nshya y’iteka rishya,
yakuyeho irya mbere.
Irishaje n’irishya,
ni ukuri kwirukana igicucu,
ni ijoro riha amanywa.
Icyo Kristu yabimbuye,
yategetse ko gikorwa,
ari we bitwibutsa.
Dukurikije iryo jambo ritagatifu,
umugati na divayi,
bihinduka igitambo cy’umukiro.
Abakristu nibemere,
ko umugati ari umubiri,
divayi ikaba amaraso.
Icyo utumva ntukibone,
ni ukwemera kugihamya,
by’igitangaza koko.
Hirya y’ibigaragara,
Shaka ukuri bishushanya,
Uhasange inyarnibwa.
Umubiri ni ikiribwa,
amaraso ni ikinyobwa,
kandi hombi Kristu ni wese.
Umuhabwa nta bwo amwica,
ntamuvuna ntamutubya,
amuhabwa muzima.
Yahabwa umwe yahabwa benshi,
abo bose kimwe n’uwo umwe,
nta bwo bamumaraho.
Ahabwa ababi n’abeza,
ariko biranyuranye,
ni urupfu n’ubugingo.
Ubugingo ni ubw’abeza,
Ababi bahabwa urupfu,
ni bo birobanura.
Umanyura iryo Sakramentu,
ntiwikange jya wibuka,
ko ari wese mu kimanyu,
nko muri hositiya yose.
Ntabwo isaturwa iyo Mvaho,
hamanyurwa ikimenyetso,
bidatubya imimerere,
n’indeshyo ya Nyiracyo.
Dore umugati w’abamalayika,
wagizwe uw’abagenzi,
umugati nyawo w’abana b’lmana,
batajugunyira imbwa.
Wari warashushanyijwe,
n’igitambo cya Izaki,
n’ituro ry’intama ya Pasika,
na manu y’abakurambere bacu.
We Mushumba nyamushumba,
we mugati nyawo Yezu,
turagire uturwaneho,
uzatuboneshe ibyiza,
iwabo w’abazima.
Wowe uzi byose ukabibasha,
wowe udutunga kuri iyi si,
tuyobore ku meza yo mu ijuru,
uzaduhe umurage wawe,
hamwe n’abatagatifu bawe.
Amen. Alleluya.
IBANGONDIRIMBO RIBANZIRIZA IVANJILI Yh 6, 51
Alleluya Alleluya.
Nyagasani Yezu, uri umugati muzima wamanutse mu ijuru.
Urya uwo mugati azabaho iteka.
Alleluya.
IVANJILI
+ Yohani Yh 6, 51-58
Muri icyo gihe, Yezu amaze kugaburira imbaga imigati itanu n’amafi abiri, aravuga ati : 51“Ni jye mugati muzima wamanutse mu ijuru. Urya uwo mugati azabaho iteka ; kandi umugati nzatanga ni umubiri wanjye, kugira ngo isi igire ubugingo.” 52Ni bwo Abayahudi batangiye kujya impaka ubwabo bati “Ashobora ate kuduha umubiri we ngo uribwe ?” 53Yezu arabasubiza ati «Ndababwira ukuri koko : nimutarya umubiri w’Umwana w’umuntu, ntimunywe n’amaraso ye, ntimuzagira ubugingo muri mwe. 54Naho urya umubiri wanjye, akanywa n’amaraso yanjye agira ubugingo bw’iteka, kandi nzamuzura ku munsi w’imperuka. 55Kuko umubiri wanjye ari ikiribwa koko, n’amaraso yanjye akaba ikinyobwa koko. 56Urya umubiri wanjye kandi akanywa amaraso yanjye, angumamo nanjye nkamugumamo. 57Mbese nk’uko Data wantumye ariho, nanjye nkabaho ku bwa Data, bityo undya na we azabaho ku bwanjye. 58Nguyu umugati wamanutse mu ijuru : si nk’uwo ba sogokuruza banyu bariye bakarenga bagapfa ; urya uyu mugati azabaho iteka ryose.»


text:
Gusiramura
Gusiramura ni uburyo bumwe bugendanye n’isuku ikorwa ku mubiri w’igitsina gabo by’umwihariko ku bwambure bw’umugabo cyangwa mu yindi mvugo havugwa igitsina cy’umugabo cyangwa igitsina cy’umwana w’umuhungu.
Ubundi ku bantu bari mu miryango cyangwa ibihugu bakora icyo gikorwa baba bumva ari ibintu bisanzwe. Ariko ku bandi bakomoka aho bidakorwa baba babona biteye ubwoba kuko rimwe na rimwe ntibaba bazi akamaro kabyo. Gusiramura rero bivugwaho byinshi. Nifuje ko guhera uyu munsi umenya amakuru nyayo kuri byo, kuko birakureba, niba atari wowe bazabaho ni umugabo wawe, musaza wawe, murumuna wawe, n’abandi.
Ni uburyo babaga agahu ko ku gitsina cy’abagabo (pénis), ako gahu kaba gapfundikiye umutwe w’igitsina (gland), iyo kavanyweho umutwe usigara hanze.
Ahanini abagabo basiramuye bagira uburyohe mu gihe cy’imibonano bungana n’ubwabadasiramuye.
Ariko rimwe na rimwe ahabazwe mu gihe cyo gusiramura hasigara inkovu, hari abagabo usanga bibangamiye cyangwa bakababara mu gihe cy’imibonano bitewe n’uburyo iyo nkovu yakize.
Hari abantu usanga barwanya iki gikorwa mu bihugu byateye imbere kuburyo bakora amashyirahamwe abirwanya. Kubwabo banga ko abana babagwa kandi ntabyo baba basabye. Bakaba bumva ko bajya bareka abana bagakura akaba aribo bihitiramo kwisiramuza igihe bumva babishatse.
Mu bihugu bikiri mu nzira y’amajyambere aho amazi atoroshye kubona, gisiramura bifasha mu buryo bw’isuku. Kuko hari umwanda ugenda wibika munsi y’agahu gapfundikiye umutwe w’igitsina. Iyo rero igitsina gisiramuye uwo mwanda ntawubaho. Ku badasiramuye bari ahantu hahora amazi, ni ngombwa koga buri munsi maze ugasunika agahu gapfundikiye igitsina kugirango woze umwanda wibika munsi yako.
Gusiramura ni ugukuraho uruhu ruto ruzengurutse igitsina cy’umugabo uhereye ku mutwe wacyo, ukaba ari umuco wamamaye cyane mu Bayahudi bitewe n’imyemerere yabo, aho basiramuraga umwana w’umuhungu umaze iminsi 8 avutse.
Mbere y`ubugimbi (puberté). Buri gihugu kigira umwihariko wacyo.
Gusiraura birababaza cyane niyo mpamvu abaganga batera ikinya (anesthésie) ugiye gusiramurwa.
Hari igihe gusiramura bikorwa nko kuvura, urugero nk’igihe agahu gapfundikira igitsina gafashe cyane kuburyo kanga gusubira inyuma ngo umutwe usohoke. Icyo gihe bivurwa no gusiramura.
Abayisilamu ndeste n’abayahudi. Naho aba gatolika (catholique), abaporo (protestantisme) na budisite (bouddhisme) ntabwo bakegeka icyo gikorwa.
Umugabo usiramuye asohora nk’umundi mugabo wese udasiramuye. Gusiramura ntacyo bihindura ku gusohora, ntibyongera igihe ntibinakigabanya.
Urugero[edit | edit source]
Nko kuba waracitse akaguru bitewe n’impanuka runaka, cyangwa ugacika akaboko cyangwa amaguru abiri, cyangwa yombi cyangwa se ubundi bumuga bwose waba ufite bitewe n’impanuka ariko ibindi bice byose by’umubiri bikora, ibyo byose twavuze ntibyakubuza kwisiramuza kuko ntacyo byaguhungabanya ku buzima bwawe usanganywe.
N’ubumuga busanzwe abantu babubona nko guhuma amaso kuba ikiragi kuba utumva n’ubundi bumuga bwose tutarondoye mubona. Ikigamijwe ahangaha ni ukumvikanisha uko aba Bantu bose twavuze bemerewe gusiramurwa igihe cyose abaye ari igitsina gabo.
Twavuze ku mwana ufite icyumweru kimwe, cyangwa se ukivuka, tuvuga no ku musore n’umugabo ndetse n’abasaza n’abo muri abo twavuze bahuye n’ubumuga umusomyi yakwibaza ati: gusiramurwa uri umwana no gusiramurwa uri mukuru ikiza ni ikihe? Byose ni byiza ku bantu bakuru biterwa n’igihe ubimenyeye kandi ugahita ubishyira mu bikorwa. Ibyiza tubona ni uko basiramurwa bakiri bato kuberako icyo gihe usiramuwe ntashobora kwitoneka ikindi kiza muri byo, iyo amaze gukura, agasanga asiramuye yumvako ariko yavutse kuberako aba atazi igihe yasiramuriwe. Ariko uko agenda akura, igihe kiragera akabimenya abibwiwe n’abandi cyangwa se nawe ubwe igihe kiragera akazabyimenyera; ko abona ba bahungu bavuka basiramuye ahubwo basiramurwa bakimara kuvuka kandi nawe ubwe aba abyibonera kubera ko aba amaze gusobanukirwa buri kimwe cyose.
Aha rero kumvikanisha ko buri mugabo wese atisiramuza yakwihutira kwisiramuza kuberako ari isuku kuri we nk’uko twigeze kubivugaho haruguru kuko birinda n’indwara zandurira mumibonano mpuzabitsina nku’ko muri buze kubisanga muri iki gitabo.
Gusiramura na SIDA[edit | edit source]
Igihe habayeho imibonano mpuzabitsina idakingiye (nta gakingirizo), ibyago byo kwandura SIDA ku mugabo usiramuye ni bike ugereranyije n’udasiramuye. Biterwa n’uko gusiramura bituma umubiri ugize umutwe w’igitsina ukomera, igihe umutwe ugipfundikiwe na kagahu ubaworoshye cyane. Uko koroha niko guha inzira virusi itera SIDA mu gihe cy’imibonano idakingiye. Ariko ntibivuzeko abasiramuye batayandura n’ubwo bo atari cyane nk’udasiramuye.
Nk’uko bitangazwa n’Umunyamabanga Nshingwabikorwa wa Komisiyo y’Igihugu yo Kurwanya Sida (CNLS) Dr Anita Asiimwe ngo iyi gahunda yakorewe igeragezwa mu turere twa Nyanza na Musanze, aho byagaragaye ko byitabiriwe n’umubare w’abantu benshi.
Kugirango iyi gahunda ibashe gushyirwa mu bikorwa neza, Kirota Kyampof Umuhuzabikorwa muri CNLS yatangaje ko guhera tariki ya 13 Ukuboza 2010 haratangira guhugurwa abaforomo 3 muri buri kigo nderabuzima, abaforomo 4 ndetse n’abaganga mu bitaro, aho bazaba bahabwa amahugurwa ku gikorwa cyo gusiramura. Iki gikorwa kizajya gikorerwa ku bigo nderabuzima ndetse n’ibitaro kandi bikorwe nta gahato.


text:
Korari La Source ikorera umurimo w’Imana mu itorero rya ADEPR-Paruwasi ya Kimuhurura, yateguye igiterane cyo gushima Imana ku bufatanye na paruwasi ibarizwamo.
Iki giterane kizaba ku cyumweru tariki ya 03/01/2016, kikazatangira sa saba z’amanywa ( 13h00), kikaba gifite intego iboneka muri Zabuyi y’100. Muri iki giterane kandi Korari La source izafatanya na Korari Ebenezer ya ADEPR-Kimicanga ndetse na Korari Besaleli ya ADEPR-Murambi, Paruwasi ya Nyanza-Kicukiro.
Korari La Source iteguye iki giterane mu gihe hirya no hino mu matorero atandukanye hakomeje kubera ibitaramo bigamije gushima Imana, ko basoje umwaka w’2015, baniragiza Imana muri uyu mwaka w’2016.


text:
Kamonyi: Abayobozi barasabwa kwigisha abaturage gucika ku ngeso yo kurwana
Umuyobozi w’intara yasabye abayobozi kwigisha aabaturage
Gukubita no gukomeretsa aribyo biza ku isonga mu byaha bihungabanya umutekano. Abayobozi b’inzego z’ibanze barasabwa gukangurira abaturage kubahana no gucika ku ngeso mbi zo kurwana.
Mu nama y’umutekano yaguye y’akarere ka Kamonyi yabaye tariki 10/12/2015, polisi yagaragaje ko kuva mu kwezi kwaMutarama umwaka wa 2015, ibyaha 249, ku isonga hakaba haza icyaha cyo gukubita no gukomeretsa, kigakurikirwa n’ibiyobyabwenge ndetse n’ubujura buciye icyuho.
Guverineri w’Intara y’Amajyepfo Alphonse Munyantwari, witabiriye iyi nama, agaya ingeso mbi zo kurwana zikigaragara mu baturage kuko bigaragaza ubunyamaswa buba bubarimo kabone n’ubwo bwabyutswa n’ubuzinzi.
Aragira, atiâ€ikintu cyo kumva ko ikibazo agiranye n’umuntu kiri bukemurwe n’uko amukubise cyangwa amutemye. Mu kabari, ukumva abantu ngo bararwanye, buriya si uko baba basinze ahubwo ni uko biba bibarimoâ€.
Umukuru w’Intara y’Amajyepfo yasabye abayobozi guhagurukira iki kibazo, bakegera abaturage bakabagira inama, aho gutanga amakuru ku habaye ibyaha gusa. Akomeza agira , ati “Mujyeyomuhamagaze abaturage mubaganirize kandi mufatanye n’abanyamadini mu kunga ababanye nabiâ€.
Ukuriye Ingabo mu Ntara y’Amajyepfo, Jenerali Majoro Alexis Kagame, yibukije abayobozi ko nubwo nta kibazo cy’umutekano muke kigaragara mu gihugu batagomba kwirara, ahubwo bagomba gukomeza kuwushaka no kuwubungabunga. Ati “ umutekano turafute urahari, ariko kugira umutekano ni uguhozaho. Ni igisebo kuba tugifite abaturage barwana ugereranyije n’iterambere tujyamoâ€.
Uretse gushyira ingufu mu kubungabunga umutekano, aba bayobozi bibukije inzego z’ibanze kwita ku isuku no gutanga serivisi nziza, kuko ari imari u Rwanda rurusha andi mahanga.


text:
Urwenya-Ibya Rwiyamirira, Kagozi na Bwenge
Ibya Rwiyamirira, Kagozi na Bwenge
Rwiyamirira, Kagozi na Bwenge bahagurutse Cyarubare bajyana gusura munywanyi wabo Sezikeye wari utuye Sovu na Sibagire. Barenga imisozi baterera iyindi, bamaze guhinguka Shyogo na Shyanda ijoro riba riraguye. Ni bwo bigiriye inama yo kujya gucumbika ku rugo bari babonye hafi yabo. Wagira ngo Bwenge yahise amenya ko ba nyir'ururugo barangije gufungura, cyakora hasigaye utwo bararije abana. Bene urugo babaza abo bagenzi uko bitwa, abandi bavuga amazina yabo bageze kuri Bwenge ati "nitwa Abashyitsi." Nyir'urugo abanza kwicara arabaganiriza, hashize akanya abwira ab'iwe ati "ngiye kuruhuka, none zana twa turyo twari twararije abana uhe abashyitsi." Ibiryo bimaza kuza Bwenge abwira bagenzi be ati "bavuze ko bagaburira abashyitsi kandi ni jyewe witwa gutyo, ubwo mwebwe muraba mutegereje, buriya barabatekera ibyanyu. Si bwo Bwenge abiriye wenyine! Hashize akanya nyir'urugo arongera ahamagara umugore ati "ndakeka twa turyo twabaye iyanga, reba na ya mineke iri ku rusenge na yo uyihe abashyitsi." Imineke barayizana, Bwenge ati "mwumvise ko iyi na yo ari iy'abashyitsi, ubwo mwe murakomeza kuba mutegereje." Erega imineke na yo Bwenge ayihinaho wenyine.
Shyiraho Igitekerezo!
Subscribe to: Post Comments (Atom)


text:
Par:Liturujiya
I.Isomo-fatizo : Isomo ryo mu gitabo cy’Iyimukamisiri 22, 20-26
Ntuzanyunyuze imitsi y’umusuhuke cyangwa ngo umukandamize, kuko namwe mwabaye abasuhuke mu gihugu cya Misiri.
Ntimuzagirire nabi umupfakazi cyangwa imfubyi. Numugirira nabi akantakira, nzumva amaganya ye, maze uburakari bwanjye bugurumane, mbamarire ku nkota, abagore banyu bapfakare, n’abana banyu babe imfubyi.
Niba ugurije amafeza umuntu wo mu muryango wanjye, cyane cyane umutindi muturanye, ntuzamugenzereze nk’abaharanira gukira vuba: ntuzamushakeho urwunguko.
Niba igishura cya mugenzi wawe ugitwayeho ingwate, uzakimusubize mbere y’uko izuba rirenga; kuko ari cyo kiringiti cye rukumbi, n’umwambaro yifubika. None se yaryama mu ki? Nantakambira nzamwumva, kuko jyeweho ndi umunyampuhwe.
Nka Isiraheli, kuva kera ibihugu byose byagiraga amategeko abigenga. Twibuke ibitabo by’amategeko nk’icyari mu gihugu cya Uru Abarahamu akomokamo, cyanditswe mu mwaka w’2050 mbere ya Yezu, ndetse nigitabo cyitiriwe Hamurabi( Code d’Hammourabi), cyanditswe mu mwaka w’1750 mbere ya Yezu. Ikigaragara ni uko amategeko agenda ashyirwaho cyangwa akavugururwa hakurikijwe ibyifuzo bishya, ibibazo bishya…by’abenegihugu. Amategeko Musa yashyizeho mu gihe cy’urugendo rwo kuva mu gihugu cy’ubucakara(misiri) bagana igihugu cy’Ubwigenge(Kanahani), niyo yanditswe mu gitabo cy’Iyimukamisiri. Ariko yose si Musa wayanditse ahubwo yagiye avugururwa, yongerwamo andi mashya, ahuzwa n’ibihe bishya…ariko agakomeza kwitwa amategeko ya Musa. Mbese nk’uko Code penal cyangwa Code Civil byo muri iki gihe bidahwema kuvugururwa nyamara igitabo kikagumana izina ryaco.
Igishya mu mategeko ya Musa ni ikihe ?
Hari ibintu bitatu bigaragaza umwimerere w’amategeko yiswe aya Musa.
(1)Ishingiro (fondement) ry’ayo mategeko ni : Igikorwa Imana yakoze cyo kubohoza umuryango wayo ugakurwa mu bucakara, bitewe n’uko Imana yumvise AMARIRA yawo. Buri gihe, iyo ugutaka k’umuryango kuzamutse kukagera mu ijuru, Imana iramanuka igateza impinduka igamije kuramira umuryango wayo.
(2)Icyo aya mategeko agamije: Kurengera umunyantegenke.
Imfubyi, umupfakazi, umusuhuke(impunzi), n’umukene usaba ideni cyangwa inguzanyo : ni bo bantu bafatika bari mu rwego rw’abanyantegenke Imana idashobora gutererana. Muri iki gihe umuntu yakongeraho n’imfungwa, cyane cyane izizira akarengane,….
(3)Kwishyira mu mwanya w’umunyantegeke : Kugira ngo wirinde kwica itegeko rirengera umunyantege nke, inzira yoroshye ni ukwishyira mu mwanya w’uwo munyantege nke. “Ntuzanyunyuze imitsi y’umusuhuke cyangwa ngo umukandamize, kuko namwe mwabaye abasuhuke mu gihugu cya Misiri”.
Iyo wigeze gusuzugurwa mu gihe wari impunzi,wakagombye kwirinda gusuzugura impunzi no kuzigirira nabi ! Iyo uzi neza uko imfubyi cyangwa umupfakazi baba bakeneye ubufasha, wakagombye kwirinda kubarenganya ahubwo ukabangukira kubatabara.
Inyigisho ku Banyarwanda
U Rwanda rwuzuye impfubyi, abapfakazi n’abakene . U Rwanda kandi rugwije impunzi zinyanyagiye hirya no hino mu bihugu byo ku isi ndetse no mu mashyamba ya Kongo. Iyo witegereje uko Paul Kagame n’abafasha be bafata nabi impuzi ukareba agasuzuguro bazigaragariza n’ubugome bazigirira , wibaza icyo imyaka irenga 30 mu buhungiro yabigishije!
Igisubizo baha ikibazo cy’impunzi cyo ni urukozasoni : gufata ibifaru bakajya kuzinjanjagurira mu mashyamba ya Kongo! Aho gutekereza uko impunzi zataha mu bwisanzure, ubutegetsi burohereza abarozi ngo bajye kuzitsinda mu mahanga. Aho kuganira n’abo batavuga rumwe, Kagame arabashumurira Ibinywamaraso bikajya kubanigisha ibiziriko bikabatsinda mu mahoteli yo mu buhungiro, no kubarasa mu nda ! Muri make ntacyo ubutegetsi bwa Paul Kagame budakora ngo bubuze impunzi amahoro, buzihangayikishe, buzifungishe, buzihombye, buzicishe….
Aho Paul Kagame ajya yibuka ko Perezida Kayibanda na Perezida Habyarimana nta narimwe bigeze bafata gahunda yo kujya kurasa cyangwa kurogera impunzi iyo zahungiye ? Iyo babikora , yenda Kagame ubwe ntaba akiriho! Umugome udashishoza we yagerekaho ngo yenda iyo babikora bakamuhitana ibibazo biba ari bike !!
Umwanzuro
(1)Imigenzereze mibisha nk’iyo ingoma ya Kagame igaragariza abanyantegenke barimo impunzi, imfubyi abapfakazi n’imfungwa ntishobora kubura gukururira igihugu umuvumo : “Ntimuzagirire nabi umupfakazi cyangwa imfubyi. Numugirira nabi akantakira, nzumva amaganya ye, maze uburakari bwanjye bugurumane, mbamarire ku nkota, abagore banyu bapfakare, n’abana banyu babe imfubyi”
(2)Abanyarwanda b’abanyantegenke (Abapfakazi, imfubyi, impunzi, imfungwa) bakwiye kureka kuranganira mu mayoga n’ibindi biyobyabwenge ahubwo bakihatira gushyira ingufu mu gutakambira Imana kuko umunsi AMARIRA yabo yazamutse akagera mu ijuru, Uburakari bw’Imana ntibuzabura kumanukira ku mugizi wa nabi , bukamutumura !
Nitwivugurure , dufate umwanya wo gusenga Imana, twitabire misa n’amakoraniro yo gusenga….umunsi umwe gusa mu cyumweru nituwuharira gusenga Imana, sicyo kizatuma abacuruzi bahomba !
Mbifurije mwese icyumweru cyiza,
Turusheho gusabirana,
Uwanyu, Thomas Nahimana.


text:
Umusore umwe yakoze ibyaha bikomeye,ajyanwa mu rukiko kuburanishwa,maze aratsindwa acirwa urubanza rwo kwicwa,mu bacamanza,umucamanza mukuru yari papa w'uwo musore baciriye urwo gupfa,umuhungu arahindukira n'agahinda kenshi areba papa we ati:papa wantabaye simpfe nabi gutya! Se aramusubiza ati mwana wanjye,ndi umucamanza kandi sinakwica amahame,n'amategeko,nuko urubanza rumaze kwemezwa,umwana ajyanywe kwicwa,Papa we ati:muhagarare gato,akazi k'ubucamanza ndakarangije hasigaye ak'ububyeyi,yiyambura umwenda w'ubucamanza,aramanuka asanga umwana we,yambara imyenda ye aramubwira ati:ndagukunda nibanyice mu mwanya wawe,ubeho!
Uwo mwana ni twe,umubyeyi ni Kristo Yesu
Umusore umwe yakoze ibyaha bikomeye,ajyanwa mu rukiko kuburanishwa
Umusore umwe yakoze ibyaha bikomeye,ajyanwa mu rukiko kuburanishwa,maze aratsindwa acirwa urubanza rwo kwicwa,mu bacamanza,umucamanza mukuru yari papa w'uwo musore baciriye urwo gupfa,umuhungu arahindukira n'agahinda kenshi areba papa we ati:papa wantabaye simpfe nabi gutya! Se aramusubiza ati mwana wanjye,ndi umucamanza kandi sinakwica amahame,n'amategeko,nuko urubanza rumaze kwemezwa,umwana ajyanywe kwicwa,Papa we ati:muhagarare gato,akazi k'ubucamanza ndakarangije hasigaye ak'ububyeyi,yiyambura umwenda w'ubucamanza,aramanuka asanga umwana we,yambara imyenda ye aramubwira ati:ndagukunda nibanyice mu mwanya wawe,ubeho!
Labels: urwenya


text:
Biyemeje kuba umusemburo w’iterambere ry’igihugu
Itorero ry’igihugu ni irerero ry’Abanyarwanda, aho biga indangagaciro na Kirazira mu muco Nyarwanda. Ibyo iyo bihujwe, bikitabwaho, bigahabwa agaciro, bikanashyirwa mu bikorwa bigeza ku babikora ku bumwe, amahoro n’iterambere rirambye kuko umwe atera undi akikiriza, ugasanga abantu bararangwa no kubagarira ikibahuza bafataniriza hamwe kurwanya no kurandura icyibi cyabatandukanya.
Nyuma y’aho abanyeshuri barangije amashuri yisumbuye bashoreje ibikorwa by’itorero, aho bari bari mu irerero, bamwe muri bo barangije imirimo y’itorero mu Murenge wa Rambura mu Karere ka Nyabihu batubwira ku byo bize mu ngando n’icyo bagiye gukora kidasanzwe mu buzima bagiye kwinjiramo.
Tumayini Ngaboyamahina Adrien ni umwe mu banyeshuri barangije ibikorwa mu itorero ry’igihugu, yarangije amashuri yisumbuye ku ishuri APPEREL ryo mu Murenge wa Jenda. Avuga ko mu minsi 18 yamaze mu itorero ry’igihugu, yungutse byinshi birimo kwiga umuco w’abakurambere mu Rwanda n’uburyo bakundanaga, avuga ko umwe yaterwaga kera undi akamutabara, yahisha inzoga agatumira bagenzi be n’ibindi. Uwo muco w’urukundo n’ubugwaneza akaba agiye kuba umusemburo wawo muri bagenzi be. Ikindi yakuyemo ngo ni ukuba umusemburo w’igihugu w’iterambere, abyaza imbaraga ze n’ubwenge umusaruro, arushaho kugira umwete mu by’akora byiza, ndetse akazanashaka uburyo yakwihangira imirimo.
Ubanzangabo Dusengimana Vincent avuga ko yungutse byinshi ariko ko mu ndangagaciro yize yabonye ko mbere y’ubukoroni anbanyarwanda bari umwe ariko bamaze kuzanwamo umuco w’amacakubiri bakaba baratandukanijwe ari nabyo byavuyemo Jenoside yakorewe abatutsi. Ku bw’ibyo avuga ko ubumwe abanyarwanda bahoranye ari bwo yiyemeje gushyigikira muri bagenzi be akabatoza guhuza imbaraga zabo nk’urubyiruko kugira ngo biyubakire u Rwanda rw’ahazaza. Yongeraho ko nta warusha gukunda iguhugu nyiracyo ari nayo mpamvu bagomba kurwanya abasebya u Rwanda aho bava bakagera birinda kumva ibihuha ibyo ari byo byose.
Uwamahoro Yvette, wigaga I Kidaho avuga ko nk’umukobwa icyamwinjiye kurusha ibindi agiye guteza imbere ari “gender†akaba avuga ko iyaba ari kera atari kuba ari kumwe na bagenzi be b’abahungu ngo agaragaze ibyo ashoboye ,ari nayo mpamvu ubu, uburinganire bwatumye abagore n’abakobwa berekana ibyo bashoboye, bagafatanya na basaza babo kubaka igihugu mu gihe cyera batitabwagaho.
Kuri we ngo asanga urubyiruko ari imbaraga z’igihugu zubaka zicyubakaiyo zikoze neza, iyo akaba ariyo mpamvu agiye gukoresha imbaraga ze zose mu guteza imbere igihugu cyamubyaye. Akaba azarwanya amacakubiri n’ingengabitekerezo ya Jenoside kandi akazagerageza kuba umusemburo w’iterambere muri bagenzi be. Asanga kandi kuri we uwagararuye itorero ry’igihugu yaragize neza kuko hari amasomo menshi y’ingenzi urubyiruko rwigiramo cyane cyane amateka n’umuco ruba rutazi.


text:
Nyanza: Imirimo y’inyubako z’utugali irakataje
Imirimo yo kubaka ibiro by’utugali mu mirenge inyuranye igize akarere ka Nyanza irakataje, kugira ngo barebe ko mbere y’uko ukwezi kwa Kamena 2012 kugera aka karere kuzabe kabyujuje.
Mu murenge wa Ntyazo ni hamwe mu mirenge 10 igize akarere ka Nyanza hamaze kuzamurwa inyubako z’ibiro by’utugali 4 nk’uko Mbarubukeye Vedaste umunyamabanga Nshingwabikorwa y’umurenge wa Ntyazo abivuga.
Akomeza avuga ko bimwe mu biro by’utugali birimo kubakwa muri uwo murenge ari  ibya Kagunga, cyotamakara, Bugali na Katarara.
Ibyo biro by’utugali byubakwa ku nkunga y’abaturage noneho inkunga y’akarere ikaza ibunganira mu bikorwa by’isakaro.  Umuyobozi w’umurenge wa Ntyazo Mbarubukeye Vedaste avuga ko ibyo biro by’utugali nibimara kuzura bizatuma serivisi ihatangirwa irushaho kwihutaâ€.
Yagize ati: “Hari ubwo usanga imvura igwa ikabanyagira kuko bamwe bakorera
ahantu hatameze nezaâ€.
Ubu buryo bwo kwishakamo ubushobozi abaturage bakiyubakira ibiro by’ubuyobozi bwabo aho bwahereye bamaze gukemura ikibazo cyaho gukorera nk’uko ubuyobozi bw’umurenge wa Ntyazo bubivuga.
Bamwe mu baturage nabo bavuga ko iyo ibiro by’ubuyobozi bwabo bisa neza aba ari ishema kuri bo ndetse no ku muyobozi ibyicayemo.


text:
Mu isesenguramvugo
mugezwaho na SHIKAMA twiyemeje kujya tugaruka ku mvugo n’impamvu zigeze kubaho
mu mateka y’u Rwanda haba cyera cyangwa vuba, bishobora kuba byarigaragaje muri
politiki, mu butabera, mu buhinzi n’ubworozi, mu iyobokamana, mu bubanyi
n’amahanga, mu gisirikari, n’ahandi.
Uyu munsi inyandiko
nabateguriye ni irebana n’iyobokamana na politiki kuko naryo nk’uko bizwi
rifite umwanya utasuzugurwa mu mibereho y’abantu no mu kunganira ubutegetsi
bwite bwa Leta mu cyerecyezo cyo kugeza abaturage ku iterambere rirambye kandi
risangiwe na bose.
Musenyeri Mutabazi
Anasitazi i Kabgayi
Ku italiki 05 Kamena
1994 nibwo Umwepisikopi NSENGIYUMVA Tadeyo wayoboraga Kabgayi n’igisonga cye
Musenyeri RWABILNDA Jean Marie Vianney bishwe n’inkotanyi i Gakurazo hamwe
n’abandi bihayimana bari kumwe.
Inkotanyi zimaze kugera
ku butegetsi ku italiki 19 Nyakanga 1994, mu gihugu hose kandi mu nzego zose
byari imiborogo gusa nta butegetsi buhamye buhari. Icyo gihe Vatikani nayo
ntiyari yicaye ubusa kuko bitashoboka ko Diyosezi Gatulika yabaho ubuziraherezo
itagira umwepisikopi.
Ubusanzwe burya biba
byiza iyo umwepisikopi wa Diyosezi ayikomokamo ni ukuvuga ari kavukire muri
imwe muri paruwasi ziyigize. I Kabgayi rero ntabwo byashobotse bitewe n’amateka
yari ivuyemo kandi bikaba bidakunze kubaho ko umupadiri ayobora Diyosezi
atabanje kunyuzwa mu Iseminari itegura abapadiri ngo azamurwe buhoro buhoro
abanje kwimenyereze abazaba abapadiri azayobora abaye musenyeri wa Diyosezi.
Amahirwe yo kuyobora
Kabgayi rero yaguye kuri MUTABAZI Anasitazi ukomoka mu Buganza (i Kibungo). Mu
1996 nibwo yatorewe kuyobora Diyosezi ya Kabgayi akurwa mu Iseminari Nkuru ya
Nyakibanda yari abereye umuyobozi Mukuru asimburwa na MBONYINTEGE Simaragidi wari umwungirije ashinzwe Roho z'abafaratiri.
Kubera ukuntu
abanyakabgayi cyangwa se abanya Gitarama bagira imico rimwe na rimwe itari
myiza mu birebana no kutisanzura ku bakomoka ahandi, Musenyeri MUTABAZI Anasitazi
yahuye n’ingorane mu gutwara abapadiri b’i Kabgayi kenshi bakamunaniza ubundi
na FPR ikongeramo ibyayo ahanini bimukoresha Penaliti kubera ko ari umuhutu
maze rubura gica biza kurangira Vatikani imwirukanye.
Sinatinya kandi kuvuga
ko mu barwanyije MUTABAZI anasitazi ku ikubitiro harimo MBONYINTEGE warakaye
bikomeye mu Nyakibanda ubwo Vatikani yari imaze utangaza ko MUTABAZI ariwe
uhawe Kabgayi. Abafaratiri n’abadiyakoni bari mu Nyakibanda icyo gihe
barabyibuka bagaturika bagaseka abandi bakumirwa.
MBONYINTEGE Simaragidi
akimenya iyo nkuru kuko nawe yari kandida niba ari ishyari ryabimuteye simbizi
yagize ati: “Kuva nabaho nibwo nabona Roho Mutagatifu yibeshya, Anasitazi
MUTABAZI ntashobora kuyobora Kabgayi!!!” Bikaba bishoboka cyane ko yaba ari mu
bagiye kumushyashyariza i Vatikani bikarangira amusimbuye. Reka turebe ko we
azayishobora!
Yaranzwe no kugira ubuntu
butiza urugi
Nk’uko nari mbivuze
hejuru, MUTABAZI Anasitazi yagizwe Musenyeri wa Kabgayi mu 1996. Muri icyo gihe
nigaga mu Byimana mu mashuri yisumbuye. Mu 2000 nigaga mu mwaka wa gatanu
umuyobozi w’ishuri nigagaho yatumiye Musenyeri MUTABAZI Anasitazi kugira ngo
aze asuhuze abana aribo twebwe (abanyeshuri) nk’umwepisikopi wa Kabgayi.
Kuri uwo munsi mu kigo
hose byari ibirori maze turamuririmbira turamubyinira karahava, icyo nibuka ni
uko ibyo umuyobozi w’iryo shuri nigagaho yamusabye byose yabimuhaye nk’ibitabo,
maze Mutabazi kugira ngo ahasige ishema yongeraho ati: “Ntabwo nasubira i Kabgayi
nk’umubyeyi ntahaye abana ikimasa cyo kurya!!!”
Aho yageraga hose
yahasigaga byinshi kandi ukabona abikora mu rwego rwo gukabya kwizihirwa no
gukunda ishema rya Kabgayi ariko cyane cyane ishema rye. Benshi
barabimushimiraga, abandi bakabimugayira aka ya mvugo y’abanyarwanda ngo ntawe
uneza rubanda!
Mu ijuru Imana,… Ku isi
Mutabazi…!!!
Nkunze kubabwira ko
muri politiki nta munsi w’imfabusa ubaho burya no mu iyobokamana ntawo ubaho
cyane ko ho buri munsi uba unafite amasomo yawo yateguwe mu rwego rwa
Liturujiya kandi ndacyakomeye kuri iyi ngingo. Mu 2004 nibwo radiyo Mariya
Rwanda yavutse ku italiki 15 Kanama. Nk’umuntu w’umukirisitu wo mu gisekuru
cyakuriye kandi kikonka ku ibere rya Kiliziya, ndi mu bambere bagizwe
abakorerabushake mbyisabiye.
Misa y’igitaramo cya
Noheli yo 2004 ni ukuvuga Misa yo ku mugoroba wo ku italiki 24 Ukuboza 2004
yasomewe muri Bazilika nto ya Kabgayi isomwa na Musenyeri Mutabazi Anasitazi
kandi nanjye nari muri hafi cyane kuko nari natwayeyo Radiyo Mariya Rwanda
kugira ngo ibihabera mbigeze ku bakurikiranye iyo radiyo uko byakabaye.
Akenshi iyo Misa
irangiye abakirisitu barataha umwe iwabo undi iwabo. Abapadiri nabo bakajya
gukomereza iminsi mikuru yabo mu rugo rwabo. Nk’uko SHIKAMA twiyemeje kubwiza
abanyarwanda ukuri kandi tukaba twifuza ko rwose kwasimbura IKINYOMA mu Rwanda,
ni ngombwa kuvuga ibyo bamwe muba mutari muzi ariko tudakomerekeje cyangwa ngo
tuvogere umudendezo wa buri rwego cyangwa wa buri muntu.
Uwo mugoroba Misa
irangiye abapadiri barambwiye bat’ariko ubwo urataha ujyahe ko wabanye natwe kandi
n’ubundi ukaba uri uwacu waje tukajya kwifatanya mu biriro n’igitaramo
bikurikiyeho kwa Musenyeri. Naragiye ngezeyo nsanga ababikira, abafurere n’abapadiri
bose bakoranye ni uko ndicara ibyo mpabwa ndabihabwa ndatuza.
Ibyishimo bimaze kuba
byose, buri wese amaze guhimbarwa maze Musenyeri MUTABAZI Anasitazi ari nawe
nyir’urugo araterura ati: “Mu ijuru Imanaaaa…, mu nsi MUTABAZI Anasitazi…!!!”
Ku batumva icyo iyi nteruro ishatse kuvuga, ni nk’aho yavuze ko nta wundi
wanyuraho ujya ku Mana uretse we, icya kabiri yari ashatse kuvuga ko ku isi
akomeye rwose nta wamuhangara kandi ko abamurwanya ntacyo bazamutwara.
Icya gatatu ni nk’aho
yavuze ko abari aho ibyo bashaka byose ashobora kubibaha kuko akize. Icya kane
ari nacyo gikomeye kandi gishobora kuba cyaramuhindukiye icyaha cyanamurunduye
akava i Kabgayi adakoza amaguru hasi yirukanywe na Vaticani ni uko yigereranije
n’Imana akarata ko Kabgayi ikize kandi ubundi abapadiri muri kamere yabo no
mu byo bigishwa mu Nyakibanda barangwa n’uburyarya burenze urugero no gukabya
kwiyoberanya bikajyana no guhora bataka ubukene.
Gukingira ikibaba
abanyerezaga umutungo wa Kabgayi
Ku butegetsi bwa Musenyeri
MUTABAZI Anasitazi nibwo diyosezi ya Kabgatyi yahombye mu bigo byayo byinshi. Icyabiteye
ni uko yazanyemo abanya Kibungo iwabo maze abegurira byose i Kabgayi. Uwibukwa
kurusha abandi ni uwitwaga Melani wayoboye MENUISERIE CENTRALE DE KABGAYI
(IBARIZO) maze ararihombya karahava bigera n’aho rikinga imiryango burundu
kugeza n’ubu habaye ibigunda.
Musenyeri MUTABAZI wari
uzi kwikura mu bibazo ariko akabihenekera abazamusimbura, yagize atya abonye
abapadiri b’i Kabgayi bagiye kurega Melani mu nkiko amwohereza mu Bufaransa aba
amukingiye ikibaba agenda atyo, mu minsi mikeya n’umugore we Adeline NZAMUKOSHA
amusangayo idosiye irangira ityo.
Mutabazi kandi undi munsi
umwe yasuwe n’umugore w’inshuti ye utuye Kinazi maze bumaze guhumana amutwara mu modoka
ye TOYOTA LAND CRUISER ifite puraki RAA 025 K baragenda bageze mu Gataka mu
Ruhango bakora Impanka ariko ntibagira icyo baba imodoka irapondekara. Iki rero
abapadiri na Vaticani ntabwo bari kucyihanganira kubona Umwepisikopi wubashywe
arara agenda ibicuku ari kumwe n’abagore.
FPR yamukoresheje penaliti
mu ishingwa rya ICK
Musenyeri MUTABAZI
Anasitazi, n’ubwo mbagejejeho bimwe byamuranze ari i Kabgayi harimo na kariya
gasa n’agasekeje ariko gahatse byinshi, mu by’ukuri yari umuyobozi mwiza. Ibi
ndabivuga kuko muri iyi nyandiko nyanditse nta muntu n’umwe ubimpatiye kandi
nkaba muzi neza ndetse twanahuraga kenshi cyane mu mirimo ya Kiliziya i Kabgayi.
Ikindi ni uko yari azi kuyobora igitambo cya Misa, akamenya kuvuga neza
abaturage bakabimukundira cyane!
Mu byiza yakoze
bitazibagirana harimo sinodi ya diyosezi ya Kabgayi. Iyi sinodi yafatiwemo
ibyemezo bikomeye birimo n’ishingwa rya KAMINUZA GATULIKA YA KABGAYI (U.C.K). Umushinga
wo gutangiza iyi Kaminuza wari mugari cyane kandi n’amafaranga ahari maze
icyemezo bakijeje muri minisiteri y’uburezi baragishima.
Nyuma INKOTANYI
zamwemereye gutangiza iyi Kaminuza ku izina ryitwa KAMINUZA GATULIKA YA KABGAYI
(UCK), kubera kutita ku bintu, FPR yaje gusanga yaribeshye maze abacurabwenge
bayo bavuga ko badashobora kwemera ko KABGAYI ishinga Kaminuza ko ahubwo
barigira ishuri rikuru bitandukanye cyane.
Kuri iyi ngingo, FPR
yagoye cyane Musenyeri Mutabazi Anasitazi ananirwa kubumvisha ko ishuri rihabwa
inyito ya Kaminuza. Kubera ko FPR yari ifite umugambi mubisha wo kwanga ko
abahutu benshi bazaryigamo (niko muri FPR bavugaga) bapfuye kubemerera Ishuri
rikuru nyuma babonye Musenyeri Mutabazi akomeje kujya impaka no kuremereza
ibintu bamucurira umugambi wo kumuhirika bifashishije abapadiri b’i Kabgayi.
Kubera ko iyi dosiye ya
U.C.K yaburijwemo igahindurwa I.C.K ku ngufu, byateje ibibazo bigera n’aho n’abaje
kuryigamo batangira kwijujuta bavuga ko bashakaga Kaminuza batashakaga ishuri
rikuru, nibwo FPR itekereje umushinga wo kuzana Musenyeri w’umututsi wumva neza
gahunda yabo kandi utazabavuguruza birangira himitswe MBONYINTEGE Simaragidi
wanarwanyije bikomeye ko Mutabazi ategeka i Kabgayi.
Muri iyi nyandiko
SHIKAMA yabageneye nagira ngo nshimire abakomeje gusoma inyandiko zacu kandi
mbizeze ko tuzakomeza kubagezaho amakuru menshi, acukumbuye muvanamo amasomo y’ubuzima,
kandi twirinda bikomeye imvugo nyandagazi na kirabaye kimwe n’ubuhezanguni kuko
bitubaka ahubwo bisenya imitima kandi dukeneye kuyubaka. Hari uwakwibaza icyo
nari ngamije nandika iyi nyandiko:
Icyo nari ngamije si
ugusebanya cyangwa kugira uwo mvutsa umudendezo we ariko nari ngamije kubaha kuri
karahanyuze. Ikindi cya kabiri ni uko burya muba mukwiye kumenya uko mwitwara
ku bantu runaka mubana nabo mu muryango mugari w’abantu.
Icya gatatu ni uko
mukwiye rwose kumenya ko muri ubu buzima kwikuza no kwishyira hejuru babyanga
cyane kandi bigahinduka icyaha k’ubikoze bityo namwe mukiga guca bugufi no
gucisha make. Muzasanga ujya gufunguza Padiri agutege amatwi maze abanze avuge
ko ntako ameze nyuma ubone yikatse mu cyumba akuzaniye ku mafaranga. Uyu muco
wa Vatikani rero wo kuririra muri byinshi bagahora bataka ubukene nyamara
babifite niwo Musenyeri MUTABAZI Anasitazi yananiwe kubahiriza birangira
umukozeho.
Mu gusoza iri sesenguramvugo,
politiki n’iyobokamana, nababwira ko burya iyobokamana na politiki ari indatana
kuko icya mbere gifata neza Roho naho icya kabiri kigafata neza umubiri n’ibiwukikije
(ibiwuzengurutse). Rero umunyapolitiki ntiyabwira uwiyeguriye Imana ngo singukeneye
kimwe n’uko abasaseridoti n’abiyeguriye Imana batabwira umunyapolitiki ko
ntacyo amaze. kandi kubijyanisha byombi bibangikanye ni ihame ridakuka ku neza
ya bose.
UDAHEMUKA Eric
shikamaye.blogspot.com
Shikama ku Kuri na
Demukarasi (SKUD)


text:
Uko wakikorera ibituta bita “ bantu knot”
Ubu bwoko bw’ibituta bukunzwe gukoreshwa cyane muri Congo, Tanzania, Rwanda no mu bintu bihugu by’aba “Bantu”. Usanga ari ibituta byiz abisa nez aiyo wabikoze neza ndetse bikaba binifashihswa mu kuzingazinga imisatsi ( boucler) mu buryo budakoresheje ibyuma bikoresha amashanyarazi.
Uko wakora bantu knot
Ibi bituta bikorwa ku muntu ufite umusatsi muremure haba ufite naturel cyangwa se se akaba adefriza. Gusa ibyiza nuko yaba afite naturel ku buryo umusatsi uba ukomeye cyangwase akaba afite repousse nyinshi.
Uko bikorwa
- Karaba mu musatsi wawe neza uwumutse nkuko bisanzwe .
- Wusokoze neza urambuke ugend aufata agasatsi gake ugasokoze neza ukoresheje igisokozo cy’uburoso ( giteye nk’uburoso bakoresha mu kurambura umusatsi).
- Wusigemo amavuta wongere uwurambure neza
- Genda ufata ukata uturundo duto tw’umusatsi bitewe n’ibituta ushaka uko bingana.
- Fata akarundo kamwe umusatsi waho uwurambure cyane. Kurikizaho kuwukaraga nkaho wakoz igituta ariko kitaboshye .
- Komeza umusatsi ku mpera zawo kugirango udahambuka ubundi uwuhine ufatiremo agasatsi kagufi uri buze kuzengurutsaho umusatsi usigaye
- Zengurutsaho umusatsi ukikaraze utawurukuye ngo uhambuke
- Ugeze hasi ku mutwe aho ushoroje igituta cyawe uzirikeho aakantu karimo elastike nka fimbo cyangwa akandi kose uzikisha imisatsi. Bibaye byiza kaba gasa n’imisatsi yawe. Utakabonye wakoresha urudodo.
- Genda ubikora kuri buri karundo kose ariko ube wadukase nez aku buryo tuba dusa neza ku mutwe.
- Wabikorera n’abana bato bafite imisatsi myinshi nabo birababera cyane.
- Uko wakoresha bantu knot ukaboucla imisatsi
- Iyo bantu knot uzirambiwe, cyangw ase wend aukaba wazikoz enko muri week end utazijyana ku kazi, urazihambura witonze ukagenda urambur aumusatsi gahoro gahoro ukosheje intoki.
Gracieuse Uwadata


text:
Ibintu bitandatu ugomba kumenya mu gihe urimo kubaka icyuzi:
- koresha ubutaka bwacukuwe mu gukora ibyondo byo kubaka impande z’icyuzi.
- ntugakoreshe itaka ririmo umucanga rifite uduti, imizi, n’ibindi bikoresho bibi kuko biba bizasenyuka kandi bigasigamo utundi tuntu byatuma amazi yihishamo.
- ubutaka bugomba kuba bufatanye, ibi bigerwaho ukandagira rimwe na rimwe bamena amazi ku mpande cyangwa bakoresha isuka.
- inkuta z’icyuzi zigomba kugira kuri santimetero 30 hejuru yaho amazi agarukiye.
- inkuta z’icyuzi zigomba kuba zifite ubuhaname kugira ngo butajya bumanyukira mu mazi y’icyuzi
- uburyo bumwe bwo kureba urukuta rw’icyuzi, ni ukurugendaho gahoro gahoro uturutse hejuru kugeramo hasi . Niba bidashobotse ubwo harahanamye cyane.


text:
Rwanda | Burera: Abayobozi barasabwa kwegera abaturage bakabumva bakajya inama
Umuyobozi w’akarere ka Burera arasaba abayobozi batandukanye bo muri ako karere kwegera abaturage bayobora bakabumva, bakajya inama, bakabasobanurira neza gahunda zose za leta kuko aribwo buryo bw’imiyoborere myiza.
Semabagare Samuel avuga ko umuturage ashyira mu bikorwa gahuza za leta ari uko umuyobozi yazimusobanuriye neza. Igihe umuyobozi atazimusobanuriye ukwo bikwiye niho umuturage abona izo gahunda zimubangamiye.
Agira ati “ndasaba abayobozi kwegera abaturage bakajya inama gahunda ziba bajyenwe za leta , turazishyikirizwa tukazishyira mu bikorwa. Nta gahunda n’imwe leta yashyira ho yo kurenganya umuturage, yo kumusubiza inyumaâ€.
Hari hamwe na hamwe mu karere ka Burera mu nzego z’ibanze hagaragaye abayobozi bategeka abaturage gukora ibintu runaka nyamara batabasobanuriye ibyiza byabo. Ibyo bituma abo bayobozi bafata ibyemezo bihubutse maze bigakandamiza abaturage.
Umuyobozi w’akarere ka Burera avuga ko abayobozi bakwiye gusobanurira abaturage aho kubategeka kuko gahunda zose bagezwa ho ari nziza.
Agira ati “…hari gahunda ya “Mituel de Santé†ni ukurengera ubuzima. Hari gahunda ya 12YBE ni uburere n’uburezi bw’abana bacu. Hari gahunda ubungubu iriho yo korora neza, yo kugira isuku, yo gutura mu midugudu…kugira ngo ibikorwa remezo, amashanyarazi twifuza ye kuba ay’umurimbo…â€
Akarere ka Burera kabaye aka gatandatu mu gushyira mu bikorwa imihigo kahize mu mwaka wa 2011-2012, mu turere 30 two mu Rwanda, aho kagize amanota 92,9. Niko karere kabaye aka mbere mu ntara y’amajyaruguru mu turere dutanu tugize iyo ntara.
Sembagare avuga ko impamvu batagize amanota yisumbuye kuyo bagize ari ukubera zimwe muri gahunda zitashyizwe mu bikorwa neza kubera imyumvire y’abaturage
Imwe muri izo gahunda harimo kuringaniza urubyaro. Mu mihigo y’umwaka 2011-2012 akarere ka Burera kagize amanota 55% mu kuringaniza urubyaro. Ibyo byatumye amanota agabanuka nk’uko umuyobozi w’akarere ka Burera abisobanura.
Yongera ho ko abona abanyaburera bagenda batanga ikizere mu guhindura imyumvire. Akomeza asaba abayobozi kwegera abo baturage kugira bahindure imyumvire byimaze yo.
Â


text:
Umukandida mu Nteko Ishinga Amategeko
y'Ububiligi, mu matora rusange yo mu Bubiligi ku
itariki 18 Gicurasi 2003.
Baravuga Salomoni umukandida wacu mu matora
Ntabwo ndi umunyepolitike ndi umurwanashyaka w'imena uharanira
gucengeza amatwara y'ishyaka ry'umucyo rivugisha ukuri, rishyira mu
bikorwa ibyo ryasezeranyije abaturage, rirwanya akarengane cyane
cyane iyo kaguye ku muturage usanzwe, ritishingikirije akarere, umuco
cyangwa ubwoko bw'umuntu bityo ishyaka nakwita Imbonezamubano
mu Baturage ari ryo nakwita mu gifaransa Parti Socialiste mbona
igwiriyemo abavandimwe dusangiye ibitekerezo bijyanye no kubahana,
koroherana, kwicisha bugufi, guterana inkunga, gusaranganya ibiteza
umuntu imbere n'ubutwererane mpuzamahanga.


text:
Amakuru arebana no gusura ibiro byacu
Ushobora gusura ibiro byacu n’amacapiro yacu. Dore aho biri n’amasaha yo kuhasura.
U Bufaransa
2 rue Saint-Hildevert
27400 LOUVIERS
U BUFARANSA
+33 2-32-25-55-55
Ushobora kuhasura
Kuwa mbere kugeza kuwa gatanu
10:00 za mu gitondo na 03:00 z’umugoroba.
Bimara amasaha 2
Ibintu by’ingenzi bihakorerwa
Bahindura ibitabo by’imfashanyigisho za Bibiliya mu ndimi nyinshi. Bagenzura umurimo ukorwa n’Abahamya ba Yehova mu Bufaransa, Maurice, Seyishele no mu zindi ntara z’u Bufaransa (Guyane, Gwadelupe, Maritinike, Mayote, Réunion, Saint Barthélemy, Saint Martin, Saint Pierre na Miquelon).


text:
Ese uribuka?
Mbese waba warishimiye gusoma amagazeti y’Umunara w’Umurinzi aherutse gusohoka? Ngaho reba niba ushobora gusubiza ibibazo bikurikira:
Ni ikihe cyaha Yesu yavugaga gikemurwa hakurikijwe inama iri muri Matayo 18:15-17?
Yavugaga ibibazo byashoboraga gukemurwa n’abo bireba gusa, ariko nanone byabaga bikomeye ku buryo batabikemuye uwakosheje yacibwa mu itorero. Icyo cyaha cyashoboraga kuba ari nk’uburiganya cyangwa gusebanya.—w16.05, ipaji ya 7.
Wakora iki ngo gusoma Bibiliya bikugirire akamaro?
Ushobora gukora ibi bintu bikurikira: yisome wateguye umutima, kandi ushake amasomo washyira mu bikorwa. Ibaze wenda uti “nabikoresha nte mfasha abandi?” Nanone ifashishe ibikoresho ushobora kubona ukore ubushakashatsi ku byo usomye.—w16.05, ipaji ya 24-26.
Ese birakwiriye ko Umukristo wemera umuzuko agira agahinda mu gihe yapfushije?
Kuba Umukristo yizera umuzuko ntibimubuza kugira agahinda gaterwa no gupfusha. Igihe Sara yapfaga, Aburahamu yararize (Intang 23:2). Agahinda kagenda gashira buhoro buhoro.—wp16.3, ipaji ya 4.
Umugabo ufite ihembe ry’umwanditsi ririmo wino uvugwa muri Ezekiyeli igice cya 9, n’abagabo batandatu bitwaje intwaro bagereranya iki?
Bagereranya ingabo zo mu ijuru zakoreshejwe igihe Yerusalemu yarimburwaga, kandi zikaba zizongera gukoreshwa kuri Harimagedoni. Muri iki gihe, uwo mugabo ufite ihembe ririmo wino agereranya Yesu Kristo, we ushyira ikimenyetso ku bazarokoka.—w16.06, ipaji ya 16-17.
Ni akahe kaga Bibiliya yarinzwe?
(1) Ibyo Bibiliya yari yanditsweho, urugero nk’imfunzo n’impu, ntibyangiritse; (2) abayobozi b’amadini n’abanyapolitiki bagerageje kuyirimbura barananirwa; (3) hari n’abagerageje kugoreka ubutumwa bwayo, ariko byarabananiye.—wp16.4, ipaji ya 4-7.
Umukristo yakoroshya ubuzima ate?
Menya ibyo ukeneye kandi wirinde kugura ibintu bitari ngombwa. Jya uteganya uko uzakoresha neza amafaranga. Ikureho ibintu utagikoresha kandi wishyure amadeni yose ufite. Gabanya igihe umara ku kazi kandi utekereze uko wakwagura umurimo.—w16.07, ipaji ya 10.
Bibiliya ivuga ko ari iki kirusha agaciro zahabu cyangwa ifeza?
Muri Yobu 28:12, 15 hagaragaza ko ubwenge buva ku Mana burusha agaciro zahabu cyangwa ifeza. Mu gihe ubushaka, komeza kwicisha bugufi no kugira ukwizera gukomeye.—w16.08, ipaji ya 18-19.
Ese muri iki gihe birakwiriye ko umuvandimwe atereka ubwanwa?
Mu mico imwe n’imwe, abantu bubaha umuntu ufite ubwanwa buconze neza, kandi nta we bibuza kumva ubutumwa bw’Ubwami. Nubwo bimeze bityo ariko, hari abavandimwe bahitamo kutabugira (1 Kor 8:9). Mu yindi mico no mu tundi turere ho, usanga bitemewe ko Abakristo batereka ubwanwa.—w16.09, ipaji ya 21.
Kuki dushobora kwemera ko inkuru ya Dawidi na Goliyati yabayeho koko?
Goliyati arusha santimetero 15 umuntu muremure wabayeho muri iki gihe. Dawidi yabayeho nk’uko byemezwa n’inyandiko ya kera igaragaza igisekuru cye kandi na Yesu yarabyemeje. Nanone hari ibimenyetso bigaragaza ko ahantu havugwa muri iyo nkuru habayeho.—wp16.5, ipaji ya 13.
Ubumenyi, gusobanukirwa n’ubwenge bitandukaniye he?
Umuntu ufite ubumenyi aba azi ibintu runaka. Umuntu usobanukiwe ashobora kubona isano ibyo bintu bifitanye. Ariko umuntu ufite ubwenge we, akora ibihuje n’ubumenyi n’ibyo asobanukiwe.—w16.10, ipaji ya 18.


text:
‘Izina ryiza riruta ubutunzi bwinshi’
IZINA rifite agaciro kenshi, ku buryo mu bihugu bimwe na bimwe hari amategeko aririnda, akabuza abantu kurikoresha uko bashaka. Ibyo bikubiyemo kuririnda kwibasirwa n’itangazamakuru cyangwa kuvugwa nabi. Ibyo bitwibutsa umugani wa kera ugira uti: “Ibyiza ni ukugira izina ryiza kuruta kugira ubutunzi bwinshi, kandi kwemerwa biruta ifeza na zahabu” (Imigani 22:1). None se twakora iki ngo twiheshe izina ryiza kandi abandi batwubahe? Bibiliya irimo inama nziza cyane zabidufashamo.
Reka dufate urugero rw’ibivugwa muri zaburi ya 15. Umwanditsi wayo yarabajije ati: ‘Ni nde [Imana] izakira mu ihema ryayo’? Yashubije icyo kibazo agira ati: “Ni . . . ukora ibyo gukiranuka, kandi akavuga ukuri mu mutima we. Ntiyigeze asebanya. . . . Ntiyigeze agirira mugenzi we nabi, kandi ntiyigeze aharabika incuti ye magara. Yanga umuntu wese ugawa. . . . Icyo yarahiriye ntagihindura, naho cyamubera kibi. . . . Ntiyakira impongano” (Zaburi 15:1-5). Ese umuntu ukurikiza ayo mahame, wowe ntiwumva umwubashye?
Undi muco utuma abantu batwubaha, ni ukwicisha bugufi. Mu Migani 15:33 hagira hati: “Kwicisha bugufi bibanziriza icyubahiro.” Iyo umuntu wicisha bugufi abonye ko hari icyo agomba gukosora, arabikora n’iyo byaba bimugoye. Nanone iyo akosheje, asaba imbabazi (Yakobo 3:2). Umwibone we ntasaba imbabazi, ahubwo arakazwa n’ubusa. Mu Migani 16:18 hagira hati: “Kwibona bibanziriza kurimbuka, kandi kugira umutima wishyira hejuru bibanziriza kugwa.”
None se umuntu aguharabitse wabyitwaramo ute? Ese wamwitura umujinya? Ibaze uti: “Ese ninkomeza kwisobanura, ntibizatuma nkwirakwiza ibinyoma?” Nubwo hari igihe umuntu yarega abamuharabitse, Bibiliya itanga inama irangwa n’ubwenge igira iti: “Ntukihutire gushoza urubanza.” Ahubwo “ikiranure na mugenzi wawe” (Imigani 25:8, 9). * Kwikiranura na mugenzi wawe bishobora gutuma udasiragira mu nkiko utanga amafaranga.
Bibiliya ni igitabo kivuga iby’idini, ariko nanone irimo inama nziza zatuyobora mu mibereho yacu. Abazikurikiza bagira imico ituma abandi babubaha cyane kandi bakihesha izina ryiza.
^ par. 5 Andi mahame yo muri Bibiliya yagufasha, aboneka muri Matayo 5:23, 24; 18:15-17.


text:
Ibihugu byinshi biri munsi y’ubutayu bwa Sahara harimo n’u Rwanda, biracyagoswe n’amikoro make atuma bitita ku bibazo by’ibyiciro bimwe byihariye mu bigize abaturage babyo. Aha twavuga nk’ikiciro cy’abakobwa babyariye iwabo, babarirwa mu cyiciro cy’urubyiruko rufite ibibazo by’ubukene bukabije. Nyuma y’imyaka 17 u Rwanda ruvuye muri Jenoside yakorewe Abatutsi muri 1994, hari byinshi bimaze gukorwa mu byerekeye ubukungu, ibikorwa remezo, ubumwe n’Ubwiyunge, n’imibereho myiza y’abaturage no mu zindi nzego.
Ibikorwa bigamije kurengera Umugore n’Umuryango byitaweho, ariko ikibazo cy’abakobwa babyariye iwabo ntikigeze kitabwaho. Nta politiki yihariye yashyizweho igamije gukumira no kurwanya akato n’ihohoterwa bikorerwa iki cyiciro cy’abaturage babarirwa mu rubyiruko mu cyaro no mu Mujyi. Muri sosiyete Nyarwanda, abakobwa babyariye iwabo ntibafatwa nk’abakobwa, cyangwa nk’abagore, baheze mu gihirahiro. Umuntu yakwibaza niba nabo bibona mu munsi wahariwe abagore wizihijwe tariki ya 8 Werurwe.
Umuco Nyarwanda wagaragayemo ubusumbane hagati y’umugabo n’umugore, uwo muco ukaba wita cyane ku busugi cyane cyane bw’abakobwa. Umukobwa watwitaga atarashyingirwa yahabwaga akato, agakatirwa urwo gupfa, akajyanwa kurohwa mu mazi y’ibiyaga n’inzuzi bavuga ko yakoze ishyano mu muryango. Kugeza n’ubu hari amazina ahabwa abakobwa babyariye iwabo, ugasanga agamije kubambura agaciro ka muntu. Aha twavuga amwe muri yo : ibishubaziko, indaya, n’andi abambura agaciro k’ikiremwa muntu.
N’ubwo Itangazo rusange ku burenganzira bwa muntu rivuga ko abantu bavuka bisanzuye, bangana, bafite uburenganzira bungana, nta vangura rishingiye ku cyo ari cyo cyose, cyaba ubwoko, ibara, ibitsina, ururimi, amadini, politiki, inkomoko, ubutunzi, cyangwa amavuko, biracyagaragara ko uburenganzira b’abakobwa babyariye iwabo bwahohotewe igihe kirekire. Ibibazo biracyari byinshi kugira ngo uburenganzira bw’icyo cyiciro cy’abagore n’abana bwitabweho.
Ibyo bibazo byose bivuzwe hejuru byabaye imbarutso yo gushyiraho Umuryango urengera Umugore n’Umwana witwa SOPROWOFA mu magambo ahinnye y’icyongereza.
Bamwe mu bakobwa babyariye iwabo
Intego z’Umuryango SOPROWOFA, nk’uko Mukarukundo Vestine Umuyobozi akaba ari nawe washinze uyu muryango yabitangarije abitangaza ngo ni ugushyigikira, kuzamura no kugira inama abagore n’Umuryango. Ushishikajwe by’umwihariko no kugaragaza neza isura y’umugore mu mibereho n’umuco, gukora ubuvugizi mu kubaka ubushobozi mu bukungu bukiyongera gukora ibishoboka ngo imiyoborere myiza idaheza inyuma abagore,gukora ibishoboka ngo ubushobozi bw’inzego bwiyongeraguharanira ubutabera, uburenganzira bwa muntu n’amahoro, kwigisha gukumira inda z’indaro na virusi itera SIDAguharanira ko habaho kubaka ubushobozi bw’abagore mu kwifatira icyemezo mu kwiyongerera ubumenyi, icyizere no kwikemurira ibibazo.
Umuryango SOPROWOFA umaze kubarura abakobwa babyariye iwabo bagera ku ijana na mirongo irindwi n’icyenda (179) mu Murenge wa Gikomero wo mu Karere ka Gasabo.
Uwo Murenge ufite abaturage 15,603 bibumbiye mu ngo 3,464 (Raporo y’Umurenge ya Kamena 2011). Iki ni ikibazo gikomereye igihugu kuko umubare w’abana b’abo bakobwa bababyaye uri hejuru. Minisiteri y’Uburinganire n’Iterambere ry’umuryango yasabye SOPROWOFA gukorera mu Turere hirya no hino kugira ngo hitabwe kuri abo bakobwa babyariye iwabo no ku bana babo baba mu bibazo bitoroshye.
Intego nyamukuru y’Umuryango SOPROWOFA ni ugukumira inda z’indaro, gukumira no kurwanya ihohoterwa rishingiye ku gitsina, guharanira uburinganire n’uburenganzira bwa muntu, gukumira ikwirakwizwa rya Virusi HIV itera AIDS, kwita ku bana badafite kirera, guteza imbere uburinganire mu muryango no gushyigikira amahoro n’iterambere ry’umugore n’umuryango.
Reba Video
Imireho y'Umukobwa Wabyariye Iwabo
at 8:04:00 AM
Labels: abagore


text:
ISOMO RYA MBERE
Igitabo cy’Umuhanuzi Daniyeli Dan, 1, 1-6.8-20
1Mu mwaka wa gatatu w’ingoma ya Yoyakimu umwami wa Yuda, Nebukadinetsari umwami w’i Babiloni atera Yeruzalemu, arayigota. 2Nuko Nyagasani amwegurira Yoyakimu umwami wa Yuda, hamwe n’igice cy’ibikoresho byo mu Ngoro y’Imana ; abijyana mu gihugu cya Shineyari maze abishyira mu nzu y’ibigirwamana bye. 3Umwami ategeka Ashipenazi, umutware w’inyarurembo ze, kuzana bamwe mu bana b’Abayisraheli bo mu bwoko bwa cyami cyangwa abakomoka mu miryango ikomeye; 4mbese abasore batarangwaho inenge kandi bafite n’uburanga, bigishijwe ubuhanga bwose, bakaba abahanga mu bumenyi n’abashishozi mu by’ubwenge, bakagira n’imbaraga ku buryo bashobora kuba mu nyarurembo z’umwami, kugira ngo bigishwe inyandiko n’ururimi by’Abakalideya. 5Umwami abagenera igaburo rya buri munsi, rizajya rivanwa ku biribwa bye bwite no kuri divayi yanywagaho. Ubwo bagenerwa kwigishwa imyaka itatu yose, yazashira bakabona gutangira imirimo y’umwami. 6Abo basore barimo Abanyayudeya, ari bo : Daniyeli, Ananiya, Misayeli na Azariya.
8Ubwo rero Daniyeli yiyemeza kutihumanya arya ku biribwa by’umwami, ananywa kuri divayi ye, yinginga umutware w’inyarurembo ngo amurinde ubwo bwandure. 9Imana iha Daniyeli kugira ubutoni kuri uwo mutware w’inyarurembo, amugirira impuhwe. 10Ariko umutware w’inyarurembo abwira Daniyeli ati « Ndatinya umwami, databuja, wabageneye ibiribwa n’ibinyobwa. Aramutse rero abonye munanutse kurusha abandi basore bo mu kigero cyanyu, ni jye umwami yahanisha urupfu ampora mwebwe.» 11Daniyeli ni ko kubwira uwari washyizweho n’umutware w’inyarurembo kurinda Daniyeli, Ananiya, Misayeli na Azariya ati 12« Ndakwinginze ngo ugerageze abagaragu bawe mu minsi cumi ; batugaburire imboga kandi baduhe n’amazi abe ari yo tunywa, 13hanyuma uzagereranye imimerere yacu n’iy’abasore barya ku biribwa by’umwami, maze uzategeke abagaragu bawe ukurikije ibyo uzaba wabonye. » 14Uwabarindaga yemera ibyo bari bamusabye, abagerageza iminsi cumi. 15Nyuma y”minsi cumi bari bameze neza kandi babyibushye, kurusha ba basore baryaga ku biribwa by’umwami. 16Kuva ubwo uwo murinzi akuraho ibiribwa bari baragenewe na divayi bagombaga kunywa, akajya abaha imboga. 17Abo basore uko ari bane, Imana ibaha ubumenyi n’ubujijukirwe mu byerekeye inyandiko n’ubuhanga ; ariko Daniyeli we akagira n’ubushobozi bwo gusobanura amabonekerwa n’inzozi.
18Igihe umwami yategetse ko bazabamuzanira kirangiye, umutware w’inyarurembo abageza kuri Nebukadinetsari. 19Umwami aganira na bo, maze muri abo basore bose ntihabonekamo abameze nka Daniyeli, Ananiya, Misayeli na Azariya. Nuko batangira imirimo y’umwami, 20yagira icyo ababaza ku byerekeye ubuhanga n’ubwitonzi, agasanga basumbye incuro cumi abanyabugeni n’abapfumu b’igihugu cye cyose.
INDIRIMBO (Daniyeli 3, 52, 53, 54, 55, 56)
Singizwa Nyagasani, Mana y’abasekuruza bacu.
Inyik/ Himbazwa kandi uratwe iteka ryose !
Nihasingizwe izina ryawe ritagatifu ryuje ikuzo.
Inyik/ Himbazwa kandi uratwe iteka ryose !
Singirizwa mu Ngoro y’ikuzo ryawe ritagatifu.
Inyik/ Himbazwa kandi uratwe iteka ryose !
Singirizwa ku ntebe yawe y’ubwami.
Inyik/ Himbazwa kandi uratwe iteka ryose !
Singizwa wowe umenya iby’ikuzimu.
Inyik/ Himbazwa kandi uratwe iteka ryose !
Singizwa wowe utetse ku bakerubimu.
Inyik/ Himbazwa kandi uratwe iteka ryose !
Singirizwa mu bushorishori bw’ijuru.
Inyik/ Himbazwa kandi uratwe iteka ryose !
IBANGONDIRIMBO RIBANZIRIZA IVANJILI (Mt 24, 42.44)
Alleluya Alleluya.
Nimube maso kandi muhore mwiteguye,
kuko mutazi umunsi Umwana w’umuntu azaziraho.
Alleluya.
IVANJILI
+ Luka (Lk 21, 1-4)
Muri icyo gihe, Yezu akaba arigishiriza mu Ngoro, 1yubura amaso abona abakungu bashyiraga imfashanyo zabo mu bubiko bw’amaturo. 2Abona n’umupfakazi w’umukene ashyiramo uduceri tubiri. 3Nuko aravuga ati « Ndababwira ukuri : uriya mupfakazi w’umukene yarushije abandi gutura. 4Kuko bariya bose bashyizemo amaturo avuye mu by’ikirenga, naho we yashyizemo ibyari bimutunze byose mu bukene bwe. »


text:
Nyuma yo kwemezwa n’Abadepite muri Gashyantare 2016, Perezida wa Repuburika yasinye itegeko rishyiraho rikanagena imitunganyirize y’ubwishingizi bw’ibigenerwa umugore uri mu kiruhuko cyo kubyara.
Iri tegeko ryasohotse mu igazeti ya leta yo kuwa 20 Mata 2016, ibirikubiyemo bitegetswe ko bigomba guhita bitangira gukurikizwa.
Ibikubiye muri iri tegeko bikora ku buzima bw’abantu benshi, kandi biha umubeyi wabyaye kudasubira ku kazi shishi itabona, kuko aba akibona umushara we mu gihe ari mu kiruhuko.
Ibi ariko abakozi bose bazabigiramo uruhare, batanga imisanzu ku mishahara yabo.
Ingingo ya karindwi y’iri tegeko, isobanura ingano y’umusanzu umukozi agomba gutanga bikuwe ku mushahara we, n’iy’umukoresha agomba kwishyura.
Igira iti “Umusanzu w’ubwishingizi bw’ibigenerwa umugore uri mu kiruhuko cyo kubyara ni ibice bitandatu ku ijana (0, 6%) by’umushahara ubarirwaho umusanzu. Umugabane w’umukoresha kimwe n’uw’umukozi ni ibice bitatu ku ijana (0,3%) by’umushahara ubarirwaho umusanzu kuri buri wese.”
Byongeye ariko iri tegeko riteganya ko ingano y’umusanzu ishobora guhinduka igihe bibaye ngombwa byemejwe n’itegeko.
Mu gukusanya iyi misanzu, umukoresha ni we utegetswe gukusanya umusanzu wose ugizwe n’umugabane atangira umukozi n’umugabane umukozi agomba gutanga, ukurwa ku mushahara.
Iri tegeko kandi risobanura ko umukoresha amenyekanisha akanatanga umusanzu yakusanyije buri kwezi mu buyobozi bw’Ubwiteganyirize bitarenze itariki ya cumi na gatanu (15) z’ukwezi gukurikira ukwishyurirwa umusanzu.
Ntibigarukira aho, hanateganyijwe ibihano ku mukoresha utubahirije ibyo asabwa.
Nk’uko bigaragara muri iri tegeko, umukoresha utakusanyije cyangwa ngo atange umusanzu ku gihe ni we wishyura ibirarane byose, atagize icyo akura ku mushahara w’umukozi.
Umukoresha utamenyekanishije cyangwa utishyuye umusanzu ku gihe, yishyura ibirarane byose hiyongereyeho ibihano by’ubukererwe byo mu rwego rw’ubutegetsi, nta gukomatanya, bingana na rimwe n’ibice bitanu ku ijana (1,5%) y’umusanzu utaramenyekanishijwe na rimwe n’ibice bitanu ku ijana (1,5%) y’umusanzu utarishyuwe.
Uko umubyeyi uri mu kiruhuko azahembwa
Ingingo ya 11 ivuga ko ibigenerwa umugore uri mu kiruhuko cyo kubyara bingana n’umushahara we wa nyuma watanzweho umusanzu. Ayo mafaranga agatangira kuyishyurwa guhera ku cyumweru cya karindwi cy’ikiruhuko cyo kubyara.
Mu gihe umugore wabyaye apfuye igihe cy’ikiruhuko cyo kubyara kitararangira agasiga umwana, biteganyijwe ko Ubuyobozi bw’Ubwiteganyirize buzajya bukomeza guha se w’umwana cyangwa umwishingizi wemewe n’amategeko amafaranga umugore wapfuye yari asigaje gufata.
Ingingo ya 12 yo ivuga ko Ubuyobozi bw’Ubwiteganyirize bwishyura ibigenerwa umugore uri mu kiruhuko cyo kubyara mu gihe cy’ibyumweru bitandatu bya nyuma by’ikiruhuko cyo kubyara.
Mu gihe umugore yagize ingorane mu kubyara zemejwe na muganga wemewe zituma yongererwa ikiruhuko cyo kubyara, agakomeza guhabwa amafaranga mu gihe cy’inyongera kitarenze ukwezi kumwe.
Ibyo umubyeyi agomba kuba yujuje
Itegeko rivuga ko amafaranga y’ikiruhuko cy’umubyeyi azahabwa umugore uri mu kiruhuko cyo kubyara akaba afite icyemezo cyabugenewe cyujujwe kandi gishyizweho umukono n’umukoresha gishyikirizwa Ubuyobozi bw’Ubwiteganyirize mu gihe kitarenze amezi atandatu (6) uhereye umunsi yatangiriyeho ikiruhuko cyo kubyara;
Umugore kandi agomba kuba yaratanze imisanzu nibura ukwezi kumwe kubanziriza ukwezi atangiriyeho ikiruhuko cyo kubyara mu bwishingizi bw’ibigenerwa umugore uri mu kiruhuko cyo kubyara;
Icya nyuma akerekana icyemezo cyo kubyara kiriho umukono na kashi by’ivuriro ryemewe.
Abakoresha basabwa kwimenyekanisha n’abakozi ngo bishyure imisanzu
Itegeko rivuga ko umukoresha yiyandikisha mu Buyobozi bw’Ubwiteganyirize mu gihe cy’iminsi irindwi (7) y’akazi ikurikira itariki yahereyeho umukozi wa mbere akazi akoresheje inyandiko yabugenewe.
Iyo umukozi uhawe akazi adasanzwe yanditswe mu bwiteganyirize, umukoresha agomba kumwandikisha yuzuza impapuro zabigenewe ashyikiriza Ubuyobozi bw’Ubwiteganyirize mu gihe cy’iminsi irindwi (7) ikurikira umunsi yamuhereyeho akazi.
Abo iri tegeko rireba:
Ingingo yaryo ya 3 ivuga ko rireba:
1° Abakozi bose bagengwa n’itegeko rigenga umurimo mu Rwanda igihe bakora mu Rwanda hatitawe ku bwenegihugu, imiterere y’amasezerano, igihe azamara cyangwa se ingano y’umushahara;
2° Abakozi bagengwa na sitati rusange igenga abakozi ba Leta n’abakozi ba Leta bagengwa na sitati zihariye;
3° Abanyapolitiki;
4° Abakozi bakora mu miryango mpuzamahanga, imiryango nyarwanda itari iya Leta, imiryango mvamahanga itari iya Leta, imiryango ishingiye ku idini na za Ambasade bakorera mu Rwanda bagengwa n’Itegeko rigenga umurimo mu Rwanda.
4° Abakozi bakora mu miryango mpuzamahanga, imiryango nyarwanda itari iya Leta, imiryango mvamahanga itari iya Leta, imiryango ishingiye ku idini na za Ambasade bakorera mu Rwanda bagengwa n’Itegeko rigenga umurimo mu Rwanda.
Abakozi b’abanyarwanda bakorera ikigo kiri mu Rwanda ariko bakaba baroherejwe ku butaka bw’ikindi gihugu kugira ngo bahakorere imirimo y’icyo kigo, bashobora, babyumvikanyeho n’ikigo bireba cy’icyo gihugu, gukomeza kugengwa n’iri tegeko mu gihe iyo mirimo itarengeje igihe cy’amezi cumi n’abiri (12).
Abakozi b’abanyamahanga bakorera ikigo kiri mu mahanga bakaba baroherejwe ku butaka bw’u Rwanda, kugira ngo bahakorere imirimo y’icyo kigo, babiherewe uburenganzira n’ikigo gifite ubwiteganyirize mu nshingano zacyo bakomeza kugengwa n’amategeko y’ibihugu baturukamo mu gihe iyo mirimo itarengeje igihe cy’amezi cumi n’abiri (12).
Ibivugwa mu gika cya 2 n’icya 3 bikurikizwa iyo bitanyuranyije n’Amasezerano Mpuzamahanga u Rwanda rwashyizeho umukono.


text:
Kuba urugingo rw’itorero byerekana ko wizera by’ukuri: sinshobora kuvuga ko nkurikira Kristo niba nta tsinda ry’abandi bigishwa dufatanyije. Yesu yaravuze ngo “nimunkunda nibwo abantu bazamenya ko muri abigishwa banjye.’’
Iyo duteraniye hamwe mu itorero dukundanye nk’umuryango kandi tuva ahantu hatandukanye mu mico, mu bwoko, mu mibereho, bihinduka ubuhamya bukomeye ku bari hanze. Ntushobora kuba umubiri wa Kristo uri wenyine. Ukenera abandi kugirango ubigaragaze. Iyo turi hamwe nibwo tuba umubiri we, ntibishoboka iyo dutatanye.
Kuba mu muryango w’itorero bigukura mu bwigunge no kwihugiraho: itorero ryawe ni ryo shuri wigiramo kubana n’abandi bo mu muryango w’Imana. Ni ikibuga twitorezamo urukundo rutikanyiza, urukunddo rwuzuye impuhwe. Iyo uri umwe mu bagize umuryango wiga kwita ku bandi no gufatanya nabo ibyo bahura nabyo mu buzima.
‘’urugingo rumwe iyo rubabaye,ingingo zose zibabarana na rwo. Iyo urugingo rumwe ruhawe icyubahiro ,ingingo zose zishimana na rwo”. Guhura kenshi n’abandi bakirisito basanzwe,bafite intego ni byo gusa bishobora kutwigisha kugirana ubusabane nyakuri kandi bikatwereka ukuri kwigishwa mw’isezerano rishya ku byo gufatanya hamwe no gushyigikirana nk’ingingo z’umubiri umwe.
Muri 1 Abakorinto 12:14-15 haravuga ngo “umubiri si urugingo rumwe ahubwo ni nyinshi. Ikirenge cyavuga kiti “ko nntari ikiganza sindi uwo ku mubiri’’ ibyo ntibyatuma kiba kitari icyo ku mubiri.” Ibi rero nk’abakristo biratwereka ko nubwo dukwiye kugira umwanya wihariye n’Imana buri muntu ku giti cye ariko kandi dukwiye kwibuka ko Imana yaduhamagaye ngo twubake ubumwe bw’abana b’Imana.
Kimwe mu bintu bishobora kudutera umujinya mu buzima ni...
Ibyo wavuga byose, ibyo wakwizera byose, n’ibyo wakora...
Umuntu agambirira byinshi mu mutima we, nyamara icyo...
Nurangiza ubuzima bwawe hano ku isi uzahagarara imbere...
“Byose bikomoka ku Mana yonyine. Byose bibeshwaho...
Abantu bakenera ibirenze umugati ngo babeho, bagomba...


text:
Ngororero: Inama Njyanama y’akarere irasaba ko gutanga amasoko byakorwa mumucyo
Mugihe hari hamaze iminsi hakemangwa ukutabogama mu gutanga amasoko ya Leta mu karere ka Ngororero, Abajyanama bagize inama njanama y’akarere barasaba ko n’amakosa make yabashije kugaragara mumwaka ushize atazasubira muri iyi ngengo y’imari yatangiye.
Nyuma yo kugaragarizwa imihigo y’Akarere 2013/3014 no kuyitangaho ibitekerezo ndetse ikaba yaranamaze kwemezwa hafashwe umwanzuro ko buri mujyanama atunga kopi y’iyo mihigo akazajya akurikirana ishyirwa mu bikorwa ryayo mu murenge ahagarariye.
Gahunda y’amasoko (procurement plan) 2013/2014 nayo yeretswe abajyanama. Nyuma yo kuyikorera ubugororangingo yeremejwe ikaba ikubiyemo amasoko 45 azatwara amafaranga agera kuri miliyari 1 na miliyoni120y’u Rwanda.
Bose hamwe, abagize Inama Njyanama bakaba basaba ko amatangazo y’amasoko atagarukira mu Imvaho Nshya ko ahubwo yajya amanikwa mu ma centres y’ubucuruzi, agatangazwa no mu nsengero zitandukanye kandi ibikorwa byose bigakorwa mumucyo.
Nk’uko byasobanuwe n’umukozi w’akarere ushinzwe igenamigambi Birorimana Jean Paul akarere gafite amahirwe yo kwihutisha iterambere cyane cyane ayo mahirwe agaragarira mu buhinzi, ibikorwa remezo, umutungo kamere nk’amabuye y’agaciro, ingufu z’abaturage ibyo byose ngo bikaba bikeneye gukorwa mumucyo kugira ngo byishimirwe n’ababikora ndetse n’abo bikorerwa.
Urugero atangani nko ku mutungo kamere aho imirenge yose ibonekamo amabuye y’agaciro. Ayo mahirwe aruzuza Gahunda y’Imbaturabukungu ya II (EDPRS II) na Gahunda y’Iterambere ry’Akarere (DDP).


text:
Benshi mu bakurikiranye Radio Rwanda mu myaka yashize bagiye bumva umugabo wamamazaga ari we Mwenyemali Rajabu.
Uyu rero ubusanzwe ni Katarebe Jerome, yabaye umunyamakuru kuri Radio Rwanda ndetse ari no mu batangiranye n’itorero Indamutsa.
Ikiganiro yagiranye na Izubarirashe.rw
Izuba Rirashe(I R): Watangira wibwira abasomyi ba izubarirashe.rw?
Katarebe: Nitwa Katarebe Jerome, ndi umugabo, ndubatse mfite umugore n’abana batatu b’abahungu. Navutse mu mwaka wa 1958, mvukira mu cyahoze cyitwa Satinshyi ubu ni mu Karere ka Ngororero mu Ntara y’Uburengerazuba.
Mu mwaka wa 1960 twahungiye muri Congo, ubwo urumva ko ariho nize amashuri abanza n’ay’isumbuye, mpiga icyo bitaga ‘Humanité scientifique’ hanyuma nkomereza no muri kaminuza y’i Kisangani mpigira ‘Lettres’ (indimi), hanyuma nza kwiga n’ibijyanye n’ubuhinzi n’ubworozi (Agronomie).
Tugarutse mu Rwanda hari mu mwaka wa 1978, naje kubona akazi muri koperative yahingaga imboga gusa sinahatinda nyuma y’umwaka umwe gusa, mu wa 1979 ndibuka hari ku itari 5 Kamena nibwo nabonye akazi, ntangira gukorera Radio Rwanda.
I R: Gukina ikinamico se byo wabitangiye ryari? Ute?
Katarebe: Natangiranye ikinamico n’itorero Indamutsa rya Radiyo Rwanda bikiri mucyo bitaga ORINFOR, hari mu mwaka wa 1984 hanyuma tubitangira nyine turi bake, icyo gihe twareberaga ku ikinamico y’abarundi yitwaga ‘Ni nde?’ ariko mu gihe gito twari tumaze kubasiga kuko twari dufite ababiduhuguramo b’Abadage bituma tugera ku ntera irenze kure iyo y’Abarundi nubwo bari baradutanze kubitangira.
I R: Imikino mwakinaga se yabaga yarateguwe ite?
Katarebe: Icyo gihe ORINFOR yakoreshaga amarushanwa, hakaza abanditsi b’abahanga, noneho twebwe tugahitamo iyo dukina tugendeye cyane ku butumwa buyirimo n’amasomo iha abanyarwanda. Twarabanzaga tukayikosora hanyuma umutoza akadutoza tugakina.
I R: Icyo gihe mwatozwaga nande?
Katarebe: Icyo gihe hari Kalisa Calixte, nyuma hazaho Josephine Mukarushema, Agustini, Silas Mbonimana n’abandi benshi cyane uko bagiye basimburana.
I R: Wowe se winjiye muri iri torero ute?
Katarebe: Ubundi Indamutsa bari abakozi ba ORINFOR mu nzego zayo zitandukanye, njye rero nakoraga kuri Radio Rwanda nshinzwe gutara amakuru aturuka hanze. Ubuyobozi bwatubwiye ko bagiye gutangiza ikinamico izajya ica kuru radiyo buri wa kabiri, noneho abumva tubushoboye dusa n’abakora icyo nakwita nk’ikizamini, ndibuka twari abantu 18 mu kigo cyose. Ubwo kuva icyo gihe dutangira imyitozo no gukina.
IR: None se ni iki cyaguteye kwitabira icyo kizamini?
Katarebe: Ikinamico ni ibintu nakundaga cyane ku buryo no kubyinjiramo ntabwo byanduhije n’ikizamini nagitsinze mu buryo bunyoroheye cyane. Ubwo nigaga mu mashuri abanza mu wa 4 nibwo natangiye gukina ya makinamico bategura ku ishuri ndetse bakambwira ko mbikora neza. Narabikomeje rero ku buryo aho najyaga hose ikinamico yabaga indi ku mutima. Mbonye amahirwe muri ORINFOR rero numvise binejeje cyane ku buryo n’ubu nkibirimo kandi mbikunze.
Urumva nyine nk’uko muri iki gihugu ibintu byagenze nyuma ya Jenoside, ibintu byose byatangiye kubakwa bundi bushya kuko ibintu byose byari byarasenyutse, nk’uko uzi ko Radiyo Rwanda nayo yamaze igihe idakora kuko ibikoresho byayo byari byaribwe, urumva ko habayeho ubwitange bukomeye kubari bakiriho ngo ibintu byongere gusubira ku murongo.
Uwitwa Mbonimana Silas niwe wahise atangira kudutoza maze turongera dutangira gukora neza. Gusa kubera ko abari bazi gukina ikinamico bari bakeya icyo gihe, twagiye twifashishwa no mu bandi babaga bagiye gutangiza andi makinamico nka za Musekeweya n’Urunana kugira ngo ikinamico ikomeze izamuke mu Rwanda
I R: Bakwifashishaga nk’umutoza se cyangwa nk’umukinnyi gusa?
Katarebe: Muri Musekeweya niho nakinnye, aho nakinnye nitwa Muzatsinda
I R: Benshi bakuzi nka Mwenyemali Rajabu, aya mazina yaturutse kuki?
Katarebe: Aya mazina rero yavuye mu kwamamaza nakoreraga abacuruzi bakoreraga mu mujyi baranguza ibintu, kuko nakundaga kuvuga ngo ndi Menyemali, mfite n’izina rya Rajabu ubwo amazina ampama atyo.
I R: Kwamamaza se byo wabyinjiyemo ute?
Katarebe: Kwamamaza rero ubundi ni ibintu bijyana no gukina ikinamico. Iyo ubasha gukina ikinamico no kwamamaza nta kabuza urabishobora kuko ni impano umuntu abayifitemo. Nabitangiye rero mbere ya Jenoside, aho nafatanyaga na banyakwigendera Sebanani André wari n’umuhanga cyane, hanyuma na nyuma ya Jenoside ndabikomeza.
I R: Hanyuma winjira muri filime ute?
Katarebe: Gukina filime ni ibintu nabyo natangiranye na benshi mu bo mu itorero Indamutsa barimo nka Sebanani Andereya, Habukubaho Hyacente na Mukeshabatware n’abandi benshi. Twatangiye dukinira ku rubyiniro imbere y’abantu ariko hadafatwa amashusho ariko nyuma n’amashusho tukajya tuyafata. Ni ibintu bitatworoheye rero kubyinjiramo kuko twari tumenyereye gukorera muri studio ariko nyuma twaje kubyinjiramo neza.
I R: Ni ryari watangiye gukora itangazamakuru?
Katarebe: Nabitangiye mu mwaka wa 1979, mbitangirira mu cyahoze ari ORINFOR, ntangira nkora kuri radiyo aho nari nshinzwe gutara amakuru yo mu mahanga, nyuma haje kuza icyitwa SECOMAV (Service de Communication par les Moyens Audio Visuel), byari biriya by’itangazamakuru ryanditse hanyuma dutangira kwandikira Imvaho Nshya.
Nyuma yaho naje kubivamo, mu mwaka wa 2006 ninjira mu bijyanye n’iyamamazabikorwa (marketing), nabyo mbikomereza muri RBA. Hanyuma mu mwaka wa 2016 ntangira ikiruhuko cy’izabukuru.
IR: Kuri ubu se ukora iki?
Katarebe: Ubu ndi mu kiruhuko nyine, ariko sinirirwa ndyamye, ndacyakina mu ikinamico ya Musekeweya ndetse no mu itorero Indamutsa. Ikindi kandi nkora nk’umugenzurabikorwa (consultant) wa RBA.
I R: Nk’umuntu umaze igihe kinini mu ikinamico, ubona ute ay’ubu?
Katarebe: Hambere rero nawe ubirebye usanga nta banditsi tugifite. Hambere twagiraga abanditsi b’abahanga cyane. Kandi burya hari ibintu 3 bituma ikinamico iryoha, icya mbere ni umwanditsi, icya kabiri ni umutoza, hanyuma hakaza abakinnyi. Iyo ikinamico yanditse neza, ikagira uyitoza neza hanyuma ikagira n’abakinnyi beza b’abahanga, nta cyatuma itaryoha. Icyo gihe rero abanditsi bandikaga imikino myiza cyane, dore ko no kugira ngo ikinamico yemerwe byabanzaga guca mu marushanwa y’abanditsi noneho uwahize abandi akaba ariwe utwandikira.
Ikindi kandi cyatumaga bandika bakagerayo neza nuko babaga bazi ibintu byinshi byaba ibyo mu mateka cyangwa se no mu bundi buzima bityo ugasanga barabona byinshi bareberaho (references). Ku buryo rero iyo wumvise ikinamico banditse wumva harimo umwimerere, noneho byanajyana n’abakinnyi bari bashoboye ugasanga bibaye mahwi, ikinamico ikaryoha.
IR: Haba hari abanditsi se wumva bakwandikiye imikino ukayikina wumva koko ari nziza?
Katarebe: Barahari cyane. Nakubwira nk’uwitwaga Gasimba François Xavier, Mukahigiro Perepetua na Muhinyuza uyu wanditse ikinamico ‘Icyanzu cy’Imana bakunze kwita iy’Uwera.
IR: Hari umukinnyi se we wakubereye umuhanga uhiga abandi?
Katarebe: Yewe, n’uwamuzura ntawamuhiga, yitwa Sebanani Andereya. Yari umuntu w’umuhanga cyane kandi mu bintu byinshi bitandukanye, yari wa muntu ubasha gukina ari umusore, ari umusaza, ari umusinzi, ari umunyamafuti, ari umutware, ari umugaragu n’ibindi byose bashoboraga kumuha gukina, kandi akabikora mu buryo butamugoye rwose.
Undi navuga wenda, we aracyanariho ni Mukandengo Athanasie abenshi bazi nka Domina mu ikinamico Urunana ari nawe wakinnye yitwa ‘Uwera’ muri ya kinamico yakunzwe na benshi.
I R: Tukugarutseho, ubu ufite umwanya munini wo kuruhuka, ni iki kikurangaza?
Katarebe: Nkunda cyane umupira w’amaguru. Ndi n’umwe mu batangije ikipe y’umupira w’amaguru ya ORINFOR, yitwa ‘Imboni’ ndi kumwe n’uwitwaga Kalinda Viateur, hari mu mwaka wa 1982. Ndi umufana w’ikipe ya Mukura Victory Sports, mu Rwanda hanyuma hanze ngafana iyitwa FC Barcelona yo mu gihugu cya Espagne, muri CAN ya 2017, nafannye ikipe ya Cameroun.
I R: Gira inama uha abakibyinjiramo cyangwa se abashaka kubyinjiramo
Katarebe: Inama nabagira rero ni uko bakwimenyereza gukina ariko kandi banatekereza ku kwandika. Kuko burya hari nk’uba afite nk’impano yo gukina ariko afite n’impano yo kwandika. Ikindi kandi bafate umwanya uhagije bitoze neza bityo nibakina umukino babashe kugera neza aho umwanditsi yashatse ko bagera ndetse no mu mitima y’ababakurikirana.
Katarebe kandi yamenyekanye cyane ubwo yavugaga ‘Umusogongero w’Imvaho’ kuri Radiyo Rwanda.


text:
1. Amasomo yo ku cyumweru cya VII Gisanzwe aragaruka kuri Disikuru Yezu yavugiye k’Umusozi. Yezu arongera kugaragaza ko yaje guha ubushyashya itegeko, yaje aje kwerekana ukuntu urukundo no guha agaciro umuvandimwe ari byo biha umurongo amategeko. Niyo mpamvu twumva Yezu agira ati: “Mwumvise ko byavuzwe ngo ‘Ijisho rihorerwe ijisho, iryinyo rihorerwe irindi’. Jyeweho mbabwiye kudashyamirana n’umugiranabi. Mwumvise ko byavuzwe ngo ‘Uzakunde mugenzi wawe, wange umwanzi wawe.’ Njyeweho ndababwira ngo ‘Nimukunde ababanga, musabire ababatoteza.’ Bityo muzabe abana ba So uri mu ijuru”.
2. Yezu aziko uburyo bwakoreshwaga bwo guhorera iryinyo irindi, ari uburyo bwari bwarashyizweho kugira ngo habeho ubutabera, kugira ngo hatagira urengeera ashaka kwihorera akoresha imbaraga ziruta izakoreshejwe ahohoterwa. Ariko rero, Yezu ntiyifuza ko abantu bagarukira aho ngaho. Arifuza ko umuntu akwiye kurenga ibyo byo guhorera iryinyo irindi, maze hakabaho gukingurira umuryango imbabazi no kwirinda gushyamirana.
3. Yezu aziko buri wese nanywa kuri iyi nkongoro yo kubaha undi, akirinda kugira nabi, akirinda kubangamira uwo bava inda imwe, uwo basangiye gupfa no gukira, ingoma ye izogera ku isi hose. Benshi bashobora kuvuga ko ibyo yezu avuga ngo “nihagira ugukubita urushyi mu musaya w’iburyo, umutegeze n’uwundi. Nihagira ushaka kukuburanya ngo agutware ikanzu yawe, mwegurire n’igishura cyawe. Nihagira uguhatira gutera intambwe igihumbi, muterane ibihumbi bibiri. Ugusabye umuhe; n’ushatse ko umuguriza ntukamwihunze”, ari ubutesi no kutamenya muntu icyo aricyo. Icyo Yezu yifuza kutwigisha ni uko ibyo bishoboka igihe twarangije kumureka akaba ari We utwigarurira,akaba ari We utwiyigishiriza kubaho no kubana. Nidukomeza kurebera mu ndorerwamo z’isi, mu ndorerwamo zo kwiyumvamo ko ari twe dushobora byose, birumvikana ko byose bizatunanira tukavomera mu rutete. Ariko nitwemera akaduha indorerwamo ze, nta kabuza tuzabigeraho kuko tuzaba tuzi ko twaremewe ijuru tutaremewe isi kandi ko uwunze ubumwe na We ashobora byose.
4. Muntu rero agomba guhitamo, akareka kugengwa gusa n’itegeko cyangwa se ubutabera bwacuzwe na muntu kubera ibyo we yifuza kugeraho maze akemera gutera intambwe agahitamo kuyoborwa na Kristu udutoza kwanga inabi n’akarengane, udutoza gukunda no kuba impumuro y’ubutabera n’amahoro bimuturukaho. Yezu arifuza ko twabana neza n’abavandimwe, tukareka kwihorera n’inzika maze tukimika ituze n’urukundo.
Nibyo Pawulo Mutagatifu atubwira agira ati: “Bavandimwe, muri ingoro y’Imana, kandi Roho w’Imana abatuyemo. Nihagira rero usenya ingoro y’Imana, Imana na we izamusenya. Kuko ingoro y’Imana ari ntagatifu, kandi iyo ngoro ni mwebwe. Ntihakagire ushingira ikuzo rye ku bantu, kuko byose ari ibyanyu: yaba Pawulo, yaba Apolo cyangwa Kefasi, yaba isi, bwaba ubugingo cyangwa urupfu, byaba ibiriho cyangwa ibizaza byose ni ibyanyu, naho mwebwe muri aba Kristu, na We Kristu akaba uw’Imana”. Umenye ko ari uw’Imana, na mugenzi we akaba ari uw’Imana, nta kindi baharanira bombi kitari ukumvikana no kugana Imana mu bumwe no mu neza.


text:
Azasanganya imitima y’abana n’iya ba se ngo atarimbuza isi umuvumo!
“Uwo niwe uzasanganya imitima y’abana n’iya ba se , kugirango ntazaza nkarimbuza isi umuvumo .” Malaki 3:24 / Malaki 4:6
“He will turn the hearts of the parents to their children, and the hearts of the children to their parents; or else I will come and strike the land with total destruction."Malachi 4:6 NIV
Imana itugirire neza. Ijambo umuvumo ni ikintu kibi kandi umuntu wese yakwirinda kuko kigira ingaruka mbi, haba muri iki gihe ndetse no mu kizaza.
Reka nivugire ku guhura kw’imitima y’abana na base, cyangwa se kuguhura kw’imitima y’abana n’ababyeyi nka condition yo kugirango Imana itarimbuza isi umuvumo. Imana idusobanurire.
Hari umwigisha uherutse kutwigisha ngo ababyeyi b’iki gihe turi abasifuzi kuruta uko twaba abatoza! Umusifuzi ngo asifura amakosa mu kibuga, naho umutoza, ahora hafi y’abakinnyi abereka uko ibintu bikorwa, akosora utabikoze neza kugeza aho azabimenyera! Imana idusure
Ubushakashatsi bwakozwe bwerekana ko abantu benshi bagiye bavamo ibyihebe, ibirara, abanywarumogi , abicanyi kabuhariwe n’abandi ari abantu bagiye bavuka mu miryango nakwita mibi, itarigeze igira umwanya yaba yabigambiriye cyangwa itarabigambiriye yo kwegerana n’abana bayivukamo ngo bayihe iby’ingenzi byazabafasha gukurana ubumuntu!
Mu biganiro nagiye ngirana n’abana cyangwa amatsinda y’abana atandukanye, byaragaragaye ko hari umworera ( distance) munini hagati y’abana n’ababyeyi. Akenshi bikaba biterwa nuko akenshi ababyeyi twibwirako abana ntacyo bazi, badatekereza, ko icyo bakeneye gusa ari ibyo kurya n’imyambaro, ko iyo byabonetse ntakindi bagomba gukenera n’ibindi……..
Ni ingo nkeya nagiye numva ko ababyeyi bategura inama z’umuryango aho baganira n’abana ku bintu bireba urugo…
Igihe kimwe nagiye mu mahugurwa y’abana bari hagati y’imyaka 12-18, umwigisha ababaza ibintu byaba byarababaje mu buzima, ntangazwa no kumva umwana avuga ngo yababajwe nukuntu ababyeyi be bagurishije isambu( umurima) batamubwiye!
Muri iki kinyejana kihuta cyane, harimo kuza ibintu byinshi bitandukanya abana n’ababyeyi, buri wese akaba nyamwigendaho kandi bigatangira kuva umwana akivuka cyangwa se bakinamutwite!
Naratangaye bambwiye ko mu bihugu biteye imbere, agahinja karara mu cyumba cyako konyine ngo bakajya bagakurikiranira kuri system bakoresheje baby monitor . Nabajije umunyamahanga umwe impamvu yabyo arambwira ngo ni ukugirango bamwigishe kwirwanaho kuva akivuka! Uko umwana agenda akura bya bintu birakomeza . Mbese nta mwanya dufite pe w’abana kandi kubura kwacu nibyo nyirabayazana y’ibyaha byinshi abana bakora. Mu Kinyarwanda baca umugani ngo: “ umwana apfa mu iterura”, ngo : “ Igiti kigororwa kikiri gito”…
Igihe kimwe abana banjye bajyaga bakunda kujya gusura abavandimwe banjye bagatindayo, najya mbahamagara nti ese muzagaruka ryari mu rugo, bakansubiza ngo nimbona umwana nzabatumeho baze! Icyo gihe nkababara ariko naje gusobanukirwa icyo babaga bashatse kuvuga.
Uwo niwe uzasanganya imitima y’abana n’iya ba se , kugirango ntazaza nkarimbuza isi umuvumo
Hari umwanditsi wanditse ngo igihe umara ukora ikintu nicyo kigaragaza urukundo cyangwa agaciro ugihaye! Sinshatse kuvuga ngo abantu bareke gukora, ahubwo muri gahunda yawe shyiramo nagahunda y’abana niba waragize umugisha Imana ikabaguha.
Uziko hari nabafite umwanya ariko bataziko kuganira n’abana ukabatega amatwi ari ngombwa! Niba hari ikintu gishimisha mu buzima ni ugutega abana amatwi kandi ukabaha uburenganzira bwo kukwiyumvamo nk’umubyeyi, nk’inshuti bakakubwira ibyo batekereza kuko ninaho uhera umenya icyo ukwiriye kubakorera ngo ubafashe gutegura ejo hazaza habo heza.
Naratangaye banyigishije ko mu bintu Imana izambaza, izambaza n’uko nitaye ku bana yampaye.
Ndangije nkwifuriza kugarura umutima wawe ku rugo rwawe no ku bana bawe. Hari abakeka ko Imana izababaza amasaha batinze mu rusengero n’ahandi ariko ntibibukeko izanatubaza ukuntu tutashoboye kwita ku biremwa by’Imana yadushyize mu biganza kandi kutabikora bikaba bitumye ibyaha byiyongera ndetse bikanazanira isi umuvumo.
Imana itwigishe
Alice


text:
Umwana wubatse Convention Center mu ibumba yise izina Ingagi
Gisa Gakwisi, umwana w’imyaka 13 y’amavuko wubatse inyubako ya Kigali Convention Center mu ibumba yasazwe n’ibyishimo ubwo yatumirwaga mu birori byo “Kwita Izina”.
Uyu mwana ni umwe mu bantu bise izina abana b’ingagi 19 mu birori byabereye mu Kinigi mu Karere ka Musane kuri uyu wa gatanu tariki ya 01 Nzeli 2017.
Umwana w’Ingagi yagombaga kwita izina yamwise “Urungano”.
Ubwo Gisa yahabwaga umwanya wo kwita izina umwana w’Ingagi yagize ati “Icyatumye nza aha ni uko banyishimiye cyane, nubatse Convention Center (mu ibumba), nkaba nishimiye kwifatanya namwe kwita Ingagi izina.”
Gisa yamenyekanye bwa mbere ubwo igihangano cye cya “Kigali Convention Center” (KCC) yubatse mu ibumba cyasakaraga ku mbuga nkoranyambaga.
Nyuma y’igihe gito ubuyobozi bwa KCC na Radisson Blue Hotel bwabonye icyo gihangano buhita butangaza ko bwifuza guhura n’uwo mwana.
Niko byagenze, maze ku itariki ya 09 Nyakanga 2017 ubuyobozi bwa KCC na Radisson Blue Hotel bwakira Gisa n’ababyeyi be maze batemberezwa mu nyuma ko ya KCC.
Ubuyobozi bwa KCC na Radisson Blue Hotel bwahise butangaza ko bugiye gutangiza irushanwa rizitirirwa Gisa Gakwisi mu rwego gufasha abana bari mu kigero cye kugaragaza ubuhanga n’impano bafite mu bugeni.
Ubwo buyobozi kandi bwamuhaye impano zirimo ibikoresho azifashisha mu guteza imbere impano yifitemo n’ibindi bikoresho byo kumufasha ku ishuri.
Nyuma yo gutembera muri KCC, Gisa w’imyaka 13 y’amavuko yavuze ko yishimye cyane kuba ayinjiyemo, ariko yasanze hari ibyo atabashije gushyiraho neza kuko yari atarayigeramo.
Yagize ati “Ntabwo nari narahageze, nta n’ibikoresho byinshi nari mfite. Nk’uko nabibonye, nimbona ibikoresho nzahita mbyongeramo, nk’amakaro n’ibirahuri.
Ubusanzwe kubumba ni ibintu nkunda, kuva kera narabikoraga. Hari n’ibindi nagiye mbumba nka Stade Amahoro.”
Yavuze kandi ko yakabije inzozi zo gutemberezwa muri izi nyubako, nyuma y’igihe yari amaze azirebera inyuma atarabasha kuzikandagiramo.
Ibitekerezo ( 4 )
uwomwana numuhanga kuraje kabic
nukuri uyumwana yarakwiye nibind bihembo kd bakamushakira ishur rikomeye ryigisha ubugeni nkohanze yigihugu
Njye ndashimira ibitangazamakuru byatumwe uyu mwana amenyekana kuko bizatuma azamura impano ye ndetse byatumye batekereza kubandi bari mukigero cye. mujye mugera hirya yumugi impano zirahari habura ababamenyekanisha.
Uyu mwana ni umuhanga ejo hazaza he niheza pee